title: Milton Nascimento

text: Nascimento toimi ajoittain juontajana isänsä johtamalla radioasemalla. Uransa alkuvaiheessa Nascimento soitti kahdessa sambayhtyessä nimeltä Evolussamba ja Sambacana. Vuonna 1963 hän muutti Belo Horizonteen, jossa alkoi musisoida ja jakaa sävellyksiä ja sanoituksia Beto Guedesin, Toninho Hortan, Wagner Tison ja Flávio Venturinin kanssa. Yksi niistä oli ”Canção do Sal”, jonka Elis Regina levytti vuonna 1966 ja esitti televisiossa yhdessä Nascimenton kanssa. Muusikkoryhmä julkaisi vuonna 1972 nimeään kantavan albumin "Clube da Esquina" (”kadunkulman klubi”).


title: Milton Nascimento

text: Nascimenton laulussa ”Coração de Estudante” (”Opiskelijan sydän”) muistellaan poliisien vuonna 1968 tappamaa opiskelijaa Edson Luísia. Laulusta tuli vuonna 1984 Diretas Já -kampanjan tunnuslaulu, ja sittemmin se soi myös presidentti Tancredo Nevesin ja kilpa-autoilija Ayrton Sennan hautajaisissa. Nascimento on tehnyt yhteistyötä muiden brasilialaisten laulajien ja lauluntekijöiden kanssa. Näihin lukeutuvat Jorge Ben, Caetano Veloso, Chico Buarque ja Gilberto Gil.


title: Milton Nascimento

text: Nascimenton kansainvälinen maine lähti liikkelle hänen esiintymisestään jazz-saksofonisti Wayne Shorterin vuoden 1974 albumilla "Native Dancer". Tämä johti yhteistyöhön muun muassa Paul Simonin, Cat Stevensin, George Duken, Quincy Jones sekä Earth, Wind and Fire -yhtyeen kanssa. Nascimenton albumilla "Angelus" (1994) vierailevat Pat Metheny, Ron Carter, Herbie Hancock, Jack DeJohnette, Nana Vasconcelos, Jon Anderson, James Taylor ja Peter Gabriel. Duran Duran -yhtyeen kanssa Nascimento kirjoitti ja esitti kappaleen ”Breath After Breath”, joka löytyy yhtyeen albumilta "Duran Duran" (1993). Vuonna 2004 Nascimento teki yhteistyötä brasilialaisen power metal -yhtyeen Angran kanssa heidän albumillaan "Temple of Shadows".


title: Elis Regina

text: Elis Regina Carvalho Costa, tunnettu nimellä Elis Regina (, 17. maaliskuuta 1945 Porto Alegre – 19. tammikuuta 1982 São Paulo), oli brasilialainen laulajatar.


title: Elis Regina

text: Elis Regina syntyi Porto Alegressa ja aloitti laulajanuransa 11-vuotiaana lasten radio-ohjelmassa. Jo 16-vuotiaana hän pääsi Rio de Janeiroon levyttämään ensimmäisen albuminsa "Viva a Brotolândia".


title: Elis Regina

text: Elis Regina arvosteli Brasiliaa 1960-luvulla johtanutta sotilasjunttaa, joka ajoi monia hänen sukupolvensa muusikoita maanpakoon. Euroopassa vuonna 1969 antamassaan haastattelussa hän totesi maansa olevan ”gorillojen johtama”, mutta vältti vankilaan joutumisen suuren suosionsa takia. Viranomaiset kuitenkin pakottivat hänet laulamaan Brasilian kansallislaulun eräässä stadiontilaisuudessa.


title: Elis Regina

text: Elis Regina kuoli vuonna 1982 alkoholin ja kokaiinin yliannostukseen.


title: Dedekind

text: Dedekind on muun muassa seuraavien henkilöiden sukunimi:


title: Toots Thielemans

text: Jean-Baptiste Frédéric Isidore ”Toots” Thielemans (29. huhtikuuta 1922 Bryssel – 22. elokuuta 2016 Braine-l’Alleud, Belgia) oli belgialainen jazzmuusikko, joka tunnettiin kitaran ohella etenkin huuliharpun soitostaan ja vihellyksestään. Hänen kuuluisin sävellyksensä lienee vuonna 1962 levytetty jazzvalssi ”Bluesette”, jossa hän viheltää unisonossa kitaransa kanssa.


title: Toots Thielemans

text: Thielemans aloitti muusikon uransa kitaristina. Vuonna 1949 hän soitti Pariisissa yhdessä Sidney Bechet’n, Charlie Parkerin, Miles Davisin ja Max Roachin kanssa. Hän liittyi Benny Goodmanin Euroopan-kiertueeseen ja teki ensilevytyksensä Pariisissa yhtyetoveri, saksofonisti Zoot Simsin kanssa. Vuonna 1951 Thielemans soitti kitaraa belgialaisen laulaja-lauluntekijä Bobbejaan Schoepenin yhtyeessä, kunnes muutti Yhdysvaltoihin. Vuosina 1952–1959 Thielemans soitti George Shearingin kvintetissä enimmäkseen kitaraa, mutta yhä enemmän myös huuliharppua. Jazzhistorioitsija Joachim-Ernst Berendtin mukaan Thielemans vapautti huuliharpun sen primitiivisestä statuksesta kömpelönä kansansoittimena ja jalosti instrumentin mahdollisuudet jazzmusiikissa miltei tasavertaisiksi saksofonin kanssa.


title: Toots Thielemans

text: Thielemansin muihin yhteistyökumppaneihin lukeutuivat Ella Fitzgerald, Jaco Pastorius (albumilla "Word of Mouth"), Stéphane Grappelli, J. J. Johnson, Michael Franks, Peggy Lee, John Williams, Quincy Jones, Oscar Peterson, Bill Evans, Paul Simon, Billy Joel, Astrud Gilberto, Shirley Horn, Elis Regina ja Joe Pass.


title: Toots Thielemans

text: Thielemansin musiikkia kuullaan monissa elokuvissa, kuten "Keskiyön cowboy", "Jean de Florette", "Iltaloma", "Kovat ratsastajat", "Pakotie" ja "Turkkilaisia makeisia" sekä lasten televisiosarjassa "Seesamtie". Vuonna 1974 Thielemans sävelsi musiikin ruotsalaiseen animaatioelokuvaan "Tuulihattu" ja myös näytteli yhden roolihahmon äänenä.


title: Toots Thielemans

text: Vuonna 2001 Thielemans sai paronin arvonimen Belgian kuninkaalta Albert II:lta. Vuonna 2012 New Yorkin Lincoln Centerissä pidetyssä Thielemansin 90-vuotisjuhlakonsertissa esiintyi päivänsankarin lisäksi muiden muassa Herbie Hancock.


title: Naná Vasconcelos

text: Juvenal de Holanda ”Naná” Vasconcelos (2. elokuuta 1944 Recife – 9. maaliskuuta 2016 Recife) oli brasilialainen lyömäsoitintaiteilija, laulaja ja berimbaunsoittaja, joka tunnettiin yhteistyöstään muun muassa Pat Methenyn, Don Cherryn, Jan Garbarekin, Arild Andersenin, Pierre Favren, Egberto Gismontin ja Gato Barbierin kanssa.


title: Naná Vasconcelos

text: Vasconcelos aloitti rumpalin uransa 1967. 1970-luvun lopulla hän muodosti yhtyeen nimeltä Codona yhdessä Don Cherryn ja Collin Walcottin kanssa. Yhtye julkaisi kolme albumia vuosina 1978, 1980 ja 1982.


title: Naná Vasconcelos

text: Vasconcelos äänestettiin seitsemänä vuonna peräkkäin (1984–1990) Down Beat -jazzlehden "Best Percussionist Of The Year" -kategorian voittajaksi.


title: Naná Vasconcelos

text: Suomessa Vasconcelos soitti ainakin Helsingissä 1993 ja Joensuussa 1996. Hän teki musiikin Mika Kaurismäen elokuviin "Amazon" (1990) ja "Tigrero – elokuva joka ei valmistunut" (1994) sekä Kaurismäen tuottamaan Pia Tikan elokuvaan "Yemanján tyttäret" (1995).


title: Bismarckinmeren taistelu

text:
Bismarckinmeren taistelu oli toisessa maailmansodassa liittoutuneiden tekemä hyökkäys japanilaista saattuetta vastaan. Taistelu käytiin Bismarckinmerellä Uuden-Guinean lähistöllä 2.–4. maaliskuuta 1943.
Saattueeseen kuului kahdeksan joukkojenkuljetusalusta ja kahdeksan hävittäjää, jotka kuljettivat 6 900 sotilasta Laeen Rabaulista. Hyökkäyksen seurauksena japanilaisten saattue tuhottiin lähes täysin. Japanilaiset menettivät kaikki joukkojenkuljetusaluksensa ja neljä suojahävittäjää upotettiin. 6 900 sotilaan japanilaisjoukosta vain 1 200 selviytyi Laeen asti. Noin 2 900 sotilasta kuoli ja 2 700 sotilasta pelastettiin merestä hävittäjiin ja sukellusveneisiin. Heidät kuljetettiin takaisin Rabauliin. Liittoutuneet menettivät ainoastaan yhden B-17-pommittajan, kolme P38-pommittajaa, yhden B-25-pommittajan ja yhden Beaufighter-hävittäjäkoneen. Hyökkäys esti japanilaisia saamasta tarpeeksi lisäjoukkoja Uuteen-Guineaan.


title: Siimes

text: Siimes on suomalainen sukunimi:


title: Baseballin Euroopan-mestaruuskilpailut 1965

text: Baseballin Euroopan mestaruuskilpailut 1965 pelattiin Madridissa, Espanjassa 29. elokuuta - 5. syyskuuta. Turnaukseen osallistui viisi joukkuetta, jotka kohtasivat kertaalleen toisensa. Alankomaat vei mestaruuden ylivoimaisesti. Sen juoksuero neljässä ottelussa oli 57-0 ja hopeajoukkue Italiakin kaatui peräti 16-0. Hollannin suuri tähti oli Hamilton Richardson, joka oli kotoisin Antilleilta.


text:
Euroopan mestari 1965
7. mestaruus


title: Benelli 49X

text: Benelli 49X on italialaisen Benellin suunnittelema skootterimalli, Benelliä kuitenkin valmistetaan Kiinassa.


title: Baseballin Euroopan-mestaruuskilpailut 1964

text: Baseballin Euroopan mestaruuskilpailut 1964 pelattiin Milanossa, Italiassa 29. elokuuta - 5. syyskuuta. Turnaukseen osallistui viisi joukkuetta, jotka kohtasivat kertaalleen toisensa. Tasoerot joukkueiden välillä olivat suuret. Seitsemässä ottelussa kymmenestä päädyttiin vähintään kymmenen juoksun voittomarginaaliin.


text:
Euroopan mestari 1964
6. mestaruus


title: Bakken Bears

text: Bakken Bears on koripalloseura Aarhusista, Tanskasta. Se pelaa maan pääsarja Basketligaenissa ja on sarjan menestyneimpiä joukkueita.


title: Bakken Bears

text: Vuosina 2013–2015 Bearsia valmensi suomalainen Ville Tuominen.


title: Marussia MR02

text: Marussia MR02 on venäläisen Formula 1 -talli Marussian käyttämä auto kaudella 2013. Autoa kuljettavat tulokaskuljettajat Jules Bianchi ja Max Chilton. MR02 käyttää Cosworthin valmistamaa 2,4 litran V8-moottoria. Lisäksi autossa on Williamsin valmistama KERS-laite. Auton suunnittelusta vastasi tallin tekninen johtaja Pat Symonds. MR02 julkistettiin 5. helmikuuta Jerezin radalla kautta edeltäneissä talvitesteissä ollen ensimmäinen auto, jota Marussia (ja tallin edeltäjä Virgin) ovat ehtineet testata kautta edeltäneissä testeissä. Tallin testikuljettajana toimi Rodolfo González joka ajoi kahdeksan kertaa perjantain ensimmäisissä harjoituksissa.


title: Marussia MR02

text: MR02 teki kilpailudebyyttinsä kauden avausosakilpailussa Australian GP:ssä. Hankalissa olosuhteissa Bianchin ja Chiltonin onnistui sijoittua aika-ajoissa yhdeksänneksitoista ja kahdenneksikymmenenneksi, juuri ennen Caterhamin Charles Piciä ja Giedo van der Gardea. Bianchi sijoittui kilpailussa viidenneksitoista, kierroksen kilpailun voittaneelle Kimi Räikköselle jääneenä. Chilton ajoi maaliin seitsemäntenätoista, kaksi kierrosta kilpailun voittaneesta Räikkösestä jääneenä.


title: Marussia MR02

text: Seuraavassa osakilpailussa Malesian GP:ssä Bianchi nousi kilpailussa kolmanneksitoista hyödyttyään lukuisista keskeytyksistä, jälleen kerran molempien Caterham-kuljettajien edellä. Chilton sijoittui kuudenneksitoista, viimeiseksi sijoituksen saaneeksi kuljettajaksi. Kauden kolmanteen osakilpailuun talli sai autoon ensimmäiset tekniset uudistukset. Niiden turvin Bianchi sijoittui kilpailussa viidenneksitoista ja Chilton seitsemänneksitoista peitoten molemmat Caterhamit.


title: Marussia MR02

text: Bahrainin osakilpailussa Caterhamin Pic sijoittui sekä aika-ajoissa että kilpailussa molempien Marussia-kuljettajien edelle ensimmäistä kertaa kauden aikana. Marussian onnistui kuitenkin säilyttää kymmenes sija valmistajien maailmanmestaruussarjassa, kiitos Bianchin Malesiassa ajaman kolmannentoista sijan.


title: Mustapaasisammal

text: Mustapaasisammal ("Schistidium trichodon") on paasisammalten sukuun ja kivisammalten heimoon kuuluva sammal.


title: Mustapaasisammal

text: Mustapaasisammal on väriltään tumma. Se on 1-kotinen ja sillä on yleensä itöpesäkkeitä.


title: Mustapaasisammal

text: Mustapaasisammal esiintyy pohjoisella pallonpuoliskolla havumetsissä ja vuoristoissa. Suomessa se kasvaa melko harvinaisena kalkkialueilla. Sitä on havaittu Varsinais-Suomesta, Pohjois-Karjalasta, Kainuusta, Oulun- ja Perä-Pohjanmaalta sekä Kuusamosta että Enontekiön-Lapista. Sitä on tavattu myös Keski-Pohjanmaalta, josta se on kuitenkin ilmeisesti hävinnyt. Se on Suomessa silmälläpidettävä.


title: Mustapaasisammal

text: Mustapaasisammal kasvaa kallioilla ja lohkareilla.


title: Lennart Simons

text: Jakob Lennart Simons (25. syyskuuta 1905 Vöyri – 9. joulukuuta 1986 Helsinki) oli suomalainen fyysikko. Hän väitteli tohtoriksi vuonna 1936 Helsingin yliopistossa aiheenaan Ramanin spektroskopia ja jatkoi opintojaan Kööpenhaminassa Niels Bohrin johdolla. Hän hoiti Helsingin yliopiston fysiikan ruotsinkielistä professuuria vuodesta 1941 erikoisalanaan ydinfysiikka. Hänen ansiostaan Suomeen rakennettiin maan ensimmäinen hiukkaskiihdytin, Van de Graaff -tyyppinen lineaarikiihdytin. Simons jäi virastaan eläkkeelle vuonna 1972.


title: Lennart Simons

text: Simonsin tuotantoon kuuluu mm. väitöskirja "Über die Polarisation der Ramanlinien einiger organischen Substanzen" ja oppikirja "Fysiikka korkeakouluja varten".


title: Lennart Simons

text: Lennart Simonsin poikia ovat biokemian professori Kai Simons ja maisema-arkkitehtuurin professori Tom Simons.


title: Rudolf Dollinger

text: Rudolf Dollinger (s. 4. huhtikuuta 1944 Telfes, Tiroli) on itävaltalainen entinen ampuja. Hän sai pronssia 50 metrin vapaapistoolissa sekä vuoden 1972 kesäolympialaisissa Münchenissä että vuoden 1976 kesäolympialaisissa Montrealissa.


title: Hasta Siempre, Comandante

text: Hasta Siempre, Comandante tai lyhyemmin Hasta Siempre on kuubalaisen laulajan Carlos Pueblan alun perin vuonna 1965 levyttämä espanjankielinen kappale.


title: Hasta Siempre, Comandante

text: Laulun sanoitus on vastaus vallankumousjohtaja Che Guevaran samana vuonna Fidel Castron haltuun jättämään kirjeeseen, jota pidetään myös hänen poliittisena testamenttinaan. Kirjeen sisällön piti tulla julki vasta, mikäli taistelukentille palannut Guevara saisi surmansa, mutta Castro julkisti sen jo lokakuussa 1965 pitämässään puheessa.


title: Hasta Siempre, Comandante

text: Kappaleesta on olemassa ainakin 200 versiota eri puolilta maailmaa. Sen ovat levyttäneet muun muassa Compay Segundo, Nathalie Cardone, Robert Wyatt, Silvio Rodríguez, Joan Baez, Maria Farantouri, Jan Garbarek sekä Al Di Meola. Laulua ovat esittäneet myös useat punk/oi! sekä ska-yhtyeet. Suomeksi Hasta Siempren on kääntänyt runoilija Pentti Saaritsa ja sen ovat levyttäneet Arja Saijonmaa sekä Agit Prop. Myös Jussi Hakulisella on Hasta Siempre -niminen laulu, mutta se on hänen oma sävellyksensä ja sanoituksensa.


title: Baseballin Euroopan-mestaruuskilpailut 1962

text: Baseballin Euroopan mestaruuskilpailut 1962 pelattiin Alankomaissa 21. - 29. heinäkuuta. Turnaukseen osallistui seitsemän joukkuetta, jotka jaettiin kahteen alkulohkoon. Ruotsi oli mukana ensimmäistä kertaa. Ensimmäisen kerran kilpailujen historiassa nähtiin myös luovutusvoitto. Ranskan otellessa Saksaa vastaan yksi joukkueen pelaajista jätti kentän riideltyään joukkueen kapteenin kanssa ja koska joukkueelle ei jäänyt yhdeksää pelaajaa, heidän oli pakko luovuttaa ottelu. Keskeytyshetkellä Saksa johti ottelua 30-0, mutta virallisiin tuloksiin luovutusvoitto kirjattiin juoksuin 9-0.


text: Alkusarjassa pelattu keskinäinen ottelu laskettu mukaan loppusarjan taulukkoon.


text:
Euroopan mestari 1962
5. mestaruus


title: Claudette Mukasakindi

text: Claudette Mukasakindi (s. 25. joulukuuta 1982 Nyarugenge, Kigali) on ruandalainen kestävyysjuoksija. Hän kilpaili vuoden 2012 kesäolympialaisissa Lontoossa naisten maratonissa ja jäi siinä 101. sijalle ajalla 2:51:07.


title: Baseballin Euroopan-mestaruuskilpailut 1960

text:
Baseballin Euroopan mestaruuskilpailut 1960 pelattiin Barcelonassa, Espanjassa 22. - 25. syyskuuta. Turnaukseen osallistui neljä joukkuetta. Kisojen alla Yhdysvaltain presidentti Dwight Eisenhower nimettiin Espanjan Baseball liiton kunniapuheenjohtajaksi. Entisen kenraalin tuki ei auttanut Espanjaa kolmatta sijaa korkeammalle. Alankomaat voitti mestaruuden ja ratkaisevaksi muodostui sen 1-0 voitto Italiasta kisojen avausottelussa. Turnauksen myötä Barcelonasta tuli ensimmäinen kaupunki, joka isännöi toisen kerran Euroopan-mestaruuskilpailuja.Euroopan mestari 1960
4. mestaruus


title: Red Bull RB9

text: Red Bull RB9 on itävaltalaisen Red Bull -tallin käyttämä auto Formula 1 -kaudella 2013. Autolla kilpailivat kauden 2012 maailmanmestari Sebastian Vettel ja Mark Webber. RB9 käytti Renaultin valmistamaa RS27-2013-moottoria.


title: Red Bull RB9

text: Tammikuussa tallin tekninen johtaja Adrian Newey myönsi, että RB9-auton kehitys oli jäädytetty kauden 2012 jälkimmäisellä puoliskolla, jotta talli pystyi keskittymään täysin RB8-auton kehitystyöhön turvatakseen kuljettajien ja valmistajien maailmanmestaruudet. Huolimatta epävarmoista asetelmista talli avasi kautensa vahvasti Australian GP:ssä, jossa Vettel ylsi molempien perjantain vapaiden harjoitusten kärkisijalle ja nappasi paalupaikan aika-ajoissa. Tallikaveri Webber lähti kilpailuun toisesta ruudusta. Kilpailussa rengasongelmat pudottivat Vettelin kolmanneksi ja KERS-ongelmista kärsineen Webberin kuudenneksi.


title: Red Bull RB9

text: Malesian GP:n aika-ajoissa Vettel oli jälleen omaa luokkaansa napaten paalupaikan lähes sekunnin erolla ennen Ferrarin Felipe Massaa. Kilpailussa Vettel ja Webber taistelivat tiukasti voitosta. Kierroksella 44 Webber teki viimeisen varikkopysähdyksensä ja siirtyi kilpailun kärkeen juuri ennen Vetteliä. Huolimatta tallin kehotuksesta rauhoittaa tilanne Vettel otti ohjat omiin käsiinsä ja pusersi väkisin Webberistä ohi kilpailun voittoon. Talli saavutti kaksoisvoiton, joskin tapaus aiheutti laajan mediamylläkän.


title: Red Bull RB9

text: Parin viikon tauon jälkeen seuraava osakilpailu ajettiin Kiinassa. Red Bullin vauhti tuntui olevan hukassa koko viikonlopun. Aika-ajoissa Webber jäi neljänneksitoista ja Vettel sijoittui vasta yhdeksänneksi. Webberin suoritus lopulta hylättiin ja hän joutui lähtemään kilpailuun varikolta, koska auton tankissa ei ollut sääntöjen edellyttämää määrää polttoainetta aika-ajojen jälkeen otettavaa näytettä varten. Kilpailussa Webberin autosta irtosi rengas 15 ajetun kierroksen jälkeen ja hän joutui keskeyttämään. Vettel ajoi maaliin neljäntenä.


title: Red Bull RB9

text: Bahrainissa talli palasi takaisin voittokantaan Vettelin ajettua toisesta ruudusta kilpailun voittoon. Webber lähti kilpailuun viidennestä ruudusta, mutta putosi kilpailussa seitsemänneksi.


title: Carlos Puebla

text: Carlos Puebla (11. syyskuuta 1917 Manzanillo – 12. heinäkuuta 1989 Havanna) oli kuubalainen laulaja, kitaristi ja lauluntekijä.


title: Carlos Puebla

text: Hän oli erikoistunut säveltämään boleroita. Fidel Castron tukijoihin kuuluneen Pueblan sanoitukset olivat usein poliittisia. Hänen tunnetuin kappaleensa on vuonna 1965 levytetty Che Guevaraan liittyvä Hasta Siempre, Comandante.


title: Baseballin Euroopan-mestaruuskilpailut 1957

text: Baseballin Euroopan mestaruuskilpailut 1957 pelattiin Mannheimissa, Saksassa 7. - 13. heinäkuuta. Turnaukseen osallistui viisi joukkuetta, jotka kohtasivat kertaalleen toisensa. Alankomaat voitti turnauksen puhtaalla pelillä ja osallistui toistamiseen Global World Series -turnaukseen Euroopan edustajana.


text:
Euroopan mestari 1957
2. mestaruus


title: The Beautiful Letdown

text: The Beautiful Letdown on yhdysvaltalaisen vaihtoehtorock-yhtyeen Switchfootin neljäs studioalbumi, jolla yhtye esitteli tuotetumman, radioystävällisemmän ja hieman raskaamman soundin kuin aiemmin. Albumi julkaistiin helmikuussa 2003 ja siitä kehkeytyi yhtyeen läpimurtoalbumi, sisältäen useita listahittejä. Se oli Switchfootin ensimmäinen albumi suuremman levy-yhtiön, Columbia Recordsin, alaisuudessa. Tuottajana toimi entuudestaan tuttu Charlie Peacock sekä John Fields. "The Beautiful Letdown" myi yli 2,6 miljoonaa kappaletta ja sen singlekappaleet ”Meant To Live”, ”Dare You To Move” ja ”This Is Your Life” saivat runsaasti radiosoittoa, etenkin Yhdysvalloissa. ”Meant To Live” päätyi "Spider-Man 2 – Hämähäkkimies 2" -elokuvan soundtrackille ja ”This Is Your Life” sekä ”Dare You To Move” soivat muun muassa erinäisissä televisiosarjoissa. Levy voitti myös "Album of the Year" -palkinnon San Diego Music Awardsissa 2003.


title: Shannon Hamm

text: Shannon Hamm (s. 10. joulukuuta 1967) on sähkökitaristi, joka soitti yhtyeissä Death ja Control Denied vuoteen 2001 asti, jolloin Chuck Schuldiner kuoli. Hamm soitti 12. joulukuuta 2007 Schuldinerin muistolle järjestetyssä tilaisuudessa.


title: Baseballin Euroopan-mestaruuskilpailut 1956

text: Baseballin Euroopan mestaruuskilpailut 1956 pelattiin Roomassa, Italiassa 10. - 15. heinäkuuta. Turnaukseen osallistui viisi joukkuetta, jotka kohtasivat kertaalleen toisensa. Alankomaat osallistui ensimmäisen kerran turnaukseen ja voitti heti mestaruuden. Yllättäen heidän suurin voittonsa tuli ottelusta Italiaa vastaan syöttäjinä Han Urbanus (Alankomaat), joka antoi vain 5 hittiä ottelussa ja Giulio Glorioso (Italia), muiden kanssa oli huomattavasti tasaisempaa. Belgia otti hopeaa voitettuaan Italian jatkovuoroparissa. Mestaruutensa johdosta Alankomaiden joukkue edusti Eurooppaa Global World Series -turnauksessa.


text:
Euroopan mestari 1956
1. mestaruus


title: Baseballin Euroopan-mestaruuskilpailut 1955

text:
Baseballin Euroopan mestaruuskilpailut 1955 pelattiin Barcelonassa, Espanjassa 5. - 10. heinäkuuta. Turnaukseen osallistui viisi joukkuetta, jotka kohtasivat kertaalleen toisensa. Mestaruutta puolustanut Italia jäi yllättäen mitalitta ainoan kerran 1900-luvulla, kun se on osallistunut kilpailuun. Mestaruuden voitti isäntämaa Espanja, joka pääsi näin ollen Euroopan edustajana Global World Series -turnaukseen.Euroopan mestari 1955
1. mestaruus


title: AC/DC:n diskografia

text: Australialaisen hard rock-yhtye AC/DC:n diskografia.


title: William Axt

text: William Axt (19. huhtikuuta 1888 New York City, New York – 13. helmikuuta 1959 Ukiah, Kalifornia) oli yhdysvaltalainen säveltäjä, joka sävelsi musiikin yli kahteensataan elokuvaan.


title: William Axt

text: Axt syntyi New Yorkissa 19. huhtikuuta vuonna 1888. Hän valmistui Bronxin DeWitt Clinton High Schoolista ja opiskeli National Conservatory of Music of America -konservatoriossa. Hän sai myös yksityistä musiikkiopetusta Berliinissä. Axt toimi avustavana kapellimestarina Hammerstein Grand Opera Companyssa ja musiikkiohjaajana Manhattanin Capitol Theatressa ennen liittymistään Metro-Goldwyn-Mayerin säveltäjiin vuonna 1919. Metro-Goldwyn-Mayerilla Axt työskenteli niin säveltäjänä, kääntäjänä, sovittajana, musiikkiohjaajana kuin musiikkisynkronointijanakin. Hän sävelsi ja sanoitti myös monia elokuvalauluja. Axt ansaitsi Chicagon yliopistolta musiikista tohtorin paperit vuonna 1922.


title: William Axt

text: Axt sävelsi musiikin muun muassa elokuviin "Ahneus" (1924), "Suuri paraati" (1925), "Ben-Hur" (1925), "Tanssivat tyttäremme" (1928), "Grand Hotel" (1932), "Päivälliset klo 8" (1933), "Pettävä varjo" (1934) ja "Kahdesti vihitty" (1936).


title: William Axt

text: Axtin vetäydyttyä eläkkeelle elokuvateollisuudesta hän alkoi kasvattaa karjaa ja astuttaa hevosia Kalifornian Laytonvillessa. Axt kuoli 70-vuotiaana 13. helmikuuta vuonna 1959 Kalifornian Ukiahissa.


title: Baseballin Euroopan-mestaruuskilpailut 1954

text: Baseballin ensimmäiset Euroopan-mestaruuskilpailut käytiin Antwerpenissä, Belgiassa 26. – 29. heinäkuuta 1954. Kilpailuun osallistui neljä viidestä Euroopan baseball liiton (Federation of European Baseball) jäsenmaasta. Ranska jäi pois kilpailuista. Neljässä ottelussa tehtiin virheitä (error) keskimäärin yli kymmenen per peli. Italian voittaessa loppuottelussa Espanjan 7–4, Espanjalle kirjattiin ottelussa kahdeksan virhettä.


text:
Euroopan mestari 1954
1. mestaruus


title: Torikorttelit

text: Torikorttelit on nimitys Helsingin Senaatintorin ja Kauppatorin välissä sijaitseville kortteleille, joiden nimet ovat Elefantti, Leijona, Sarvikuono ja Dromedaari. Torikortteleita uudistettiin siirtämällä niissä olleita toimistotiloja muualle, ja korjaamalla rakennukset ravintola- ja myyntitiloiksi. Remontit valmistuivat Suomen itsenäisyyden juhlavuodeksi 2017. Torikortteleiden kehitysprojektista vastaa kaupungin tytäryhtiö Helsingin Leijona Oy. Alue tunnetaan nimellä ”Helsingin uusi vanha kaupunki”.


title: Torikorttelit

text: Torikortteleita rajaa pohjoispuolelta Aleksanterinkatu ja etelästä Pohjoisesplanadi.


title: Torikorttelit

text: Itäisin kortteleista on Helenankadun ja Katariinankadun rajaama Elefantin kortteli. Sen rakennuksia ovat kantakaupungin vanhin säilynyt talo eli Sederholmin talo korttelin luoteiskulmassa, sen vieressä Aleksanterinkadulla Remanderin talo, jonka piharakennuksessa on juhlatilana käytetty Valkoinen Sali ja Helenankadun kulmassa oleva Brummerin talo, Helsingin kaupunginjohtajan virka-asunto. Falkmanin talo korttelin keskellä muodostuu Brummerin talon tontille 1820- ja 1860-lukujen välisenä aikana rakennetuista pihasiivistä ja vuonna 1872 taidemaalari Severin Falkmanin käyttöön valmistuneesta ateljeerakennuksesta. Ateljeen suunnitteli Theodor Höijer.


title: Torikorttelit

text: Kauppatorin varrella Katariinankadun kulmassa on Goviniuksen talo, jossa toimi Hotelli Kleineh yli 80 vuotta ja Helenankadun kulmassa julkisivultaan samankaltainen Lampan talo. Näiden kahden rakennuksen välissä on Ruotsin Helsingin-suurlähetystö.


title: Torikorttelit

text: Elefanttikorttelissa tehtiin korjaustyö, jossa aiemmin Sofiankadulla sijainneelle Helsingin kaupunginmuseolle valmistui näyttely- ja toimitilat korttelin pohjoisosan rakennuksiin: Remanderin, Falkmanin, Sederholmin ja Valkoisen Salin taloon sekä Katariinankatu 3:n kiinteistöön. Yleisötiloihin on sisäänkäynti sekä sisäpihalta Aleksanterinkadun puolelta Remanderin talon porttikäytävän kautta että Katariinankadun puolelta. Sederholmin talo säilyi jokseenkin entisellään "Lasten kaupunkina", museon uudet tilat sijaitsevat pääosin korttelin keskellä olevassa talossa kolmessa kerroksessa. Valkoisen Salin talo on valmistunut vuonna 1925 Remanderin ja Sederholmin talojen yhdistetylle tontille. Valkoinen Sali toimii "tapahtumakeitaana", jonka toiminnasta vastaa Helsingin kaupunkikulttuurissa pitkään vaikuttanut kollektiivi. Remanderin talon vuosina 1959–1962 rakennettu betoninen pihasiipi purettiin pois ja korvattiin uudisrakennuksella, joka hisseineen mahdollistaa esteettömän liikkumisen museon ja Valkoisen Salin tiloissa.


title: Torikorttelit

text: Museo avautui Torikortteleissa toukokuussa 2016.


title: Torikorttelit

text: Leijonan kortteli on Elefantin korttelin länsipuolella. Sitä rajaa lännestä kävelykatu Sofiankatu, joka oli vuodesta 1998 Torikortteleiden uudistushankkeen alkuun museokatu. Korttelin eteläosan Pohjoisesplanadilla täyttää Helsingin kaupungintalo, jossa toimi 1830-luvulta vuoteen 1913 saakka Hotelli Seurahuone. Kaupungintalon sisäosat on modernisoitu lähes kokonaan 1960-luvun loppupuoliskolla, mutta rakennuksen julkisivu entistettiin alkuperäiseen empiretyyliin. Korttelin pohjoislaidalla Aleksanterinkadun varrella ovat kenraalikuvernöörin virka-asuntona ja raatihuoneena palvellut Bockin talo ja Burtzin talo, jossa on toiminut muun muassa poliisilaitos ja kaupunginkanslia.


title: Torikorttelit

text: Sarvikuonon kortteli on Leijonan korttelin länsipuolella ja sitä rajaavat Sofiankatu ja Unioninkatu. Aleksanterinkadun puolella on Kiseleffin talo, jonka pääjulkisivu on Unioninkadulle. Rakennuksessa on toiminut sokeritehdas, sen jälkeen talo oli asuinkäytössä ja 1800-luvun lopulta vuoteen 1930 Stockmannin tavaratalo. Helsingin kaupunginmuseolla on käytössään Sofiankatu 4:n talo, joka on vuodelta 1913. Kun museo muutti uusiin tiloihinsa keväällä 2016, Sofiankadun kiinteistö remontoidaan ja siihen valmistuu ravintola-, liike- ja toimistotiloja. Muita korttelin rakennuksia ovat Sunnin talo Aleksanterinkadun ja Sofiankadun kulmassa, Brofeldtin talo Pohjoisesplanadin ja Sofiankadun kulmassa ja Aschanin talo Pohjoisesplanadin ja Unioninkadun kulmassa. Brofeldtin talo on vuodelta 1830, kun taasen Aschanin talo on 1960–1970-lukujen vaihteessa rakennettu kopio alun perin vuonna 1833 valmistuneesta talosta. Kopion ulkoasu on peräisin vuodelta 1877, jolloin F. A. Sjöström suunnitteli Aschanin eli Apteekin talon uudistuksen. Kortteliin kuuluu myös Fennia-Patrian talo Unionikadulla. Talon kaksi alinta kerrosta ovat vuodelta 1818, pohjakerroksen pankkisali vuodelta 1884 oli alun perin Sebastian Gripenbergin suunnittelema. Arkkitehtiveljesten Bertel ja Valter Jungin toimiston suunnittelema pankkisalin laajennus ja rakennuksen korotus valmistuivat 1926.


title: Torikorttelit

text: Dromedaarin kortteli on läntisin Torikortteleiden alueesta, mutta siitä kuuluu kiinteistökehitysalueeseen kuitenkin vain pieni osa: Unioninkadun ja Pohjoisesplanadin kulmassa sijaitseva Pehr Granstedtin suunnittelema Uschakoffin talo. Sen rakennutti Jegor Uschakoff, maaorjasta Helsingin rikkaimmaksi kauppiaaksi noussut mies. Alun perin rakennuksessa oli liiketiloja ja asuntoja, varastomakasiineja ja piharakennuksessa muun muassa kotieläinsuojia. Uschakoffin perikunta myi talon vuonna 1885 kirjakauppias G. W. Edlundille, joka puolestaan myi sen vuonna 1896 Privatbankenille. Pankki rakennutti vuonna 1904 sisäpihalle komean Lars Sonckin suunnitteleman pankkisalin. Helsingin hallintokortteleiden uudistamisbuumissa 1960-luvulla Uschakoffin talo saneerattiin purkamalla kaikki muut osat paitsi pankkisali, portaikko ja julkisivut. Pankkisali tunnetaan nykyään Jugendsalina ja siinä toimii kahvila.


title: Sininen Kirja

text: Sininen Kirja on talouselämän hakemisto, jota julkaisi vuonna 1929 perustettu Suomen Kauppa ja Teollisuus Oy, vuodesta 1946 nimeltään Sininen Kirja Oy, jonka keskeisin julkaisu se oli. Teos sisältää tietoja Suomessa toimivista liikeyrityksistä, elinkeinoelämän järjestöistä, säätiöistä ja oppilaitoksista sekä myös muun muassa tilastotietoja. Tuorein julkaisu ilmestyi 1976.


title: Sininen Kirja

text: Yritys Sininen Kirja Oy siirtyi vuonna 1931 WSOY:n omistukseen. Sen prokuristina toimi pitkään Lauri Jäntti, joka myös johti Sininen Kirja -hakemiston toimittamista.


title: Sininen Kirja

text: Sininen Kirja Oy julkaisi erilaisia taloudellisia hakuteoksia ja talousalan oppikirjoja sekä myös aikakauslehtiä ja henkilöhakemistoa "Johtoporras", jonka viimeinen julkaisu oli Johtoporras IX vuonna 1986.


title: Läntisen Uuden-Guinean sotaretki

text: Läntisen Uuden-Guinean sotaretki oli toisessa maailmansodassa sarja liittoutuneiden ja japanilaisten käymiä taisteluita läntisen Uuden-Guinean alueella. Japanilaiset olivat aiemmin miehittäneet alueen pohjoisrannikon ja lähisaaret Hollannin Itä-Intian taistelujen aikana. Liittoutuneiden kukistettua japanilaiset Papua-Uuden-Guinean alueella he aloittivat hyökkäykset japanilaisten linjoja vastaan Länsi-Uudessa-Guineassa Operaatio Recklessissa ja Operaatio Persecutionissa. Taistelut alkoivat 22. huhtikuuta 1944 ja päättyivät japanilaisten antautumiseen 15. elokuuta 1945. Sotaretken aikana käytiin muun muassa Aitapen, Hollandian, Wakden, Morotain, Biakin, Noemfoorin, Sansaporin ja Wewakin taistelut, jotka päättyivät liittoutuneiden voittoon. Taistelut alueella jatkuivat aina toisen maailmansodan päättymiseen saakka.


title: Vorwärts

text: Vorwärts (”Eteenpäin”) on Saksan sosiaalidemokraattisen puolueen pää-äänenkannattaja, jota julkaistiin Berliinissä vuosina 1891–1933 Hallen puoluekokouksen päätöksellä. Sen edeltäjä oli vuonna 1884 perustettu "Berliner Volksblatt". Nykyään Vorwärts on kuukausijulkaisu, joka postitetaan kaikille SPD:n jäsenille.


title: Vorwärts

text: Vorwärtsin alkuaikoina sen kirjoittajakuntaan kuului mm. Friedrich Engels. Lehti tuki menševikkejä Venäjän sosiaalidemokraattisen työväenpuolueen jakautumisen jälkeen. Se julkaisi Trotskin kirjoittamia artikkeleja, mutta ei Leninin.


title: Vorwärts

text: Ensimmäisen maailmansodan aikana Vorwärts ei tukenut Saksan hallitusta vastoin emopuolueen omaksumaa linjaa vaan kannatti pasifismia, kunnes vuonna 1916 päätoimittajavaihdoksen jälkeen lehti ohjattiin takaisin puolueen linjalle. Vorwärts vastusti Lokakuun vallankumousta ja kannatti parlamentaarisen järjestelmän luomista Saksaan.


title: Vorwärts

text: Vuonna 1923 Vorwärts määrättiin maksamaan kuusi miljoonaa markkaa Adolf Hitlerille, koska lehdessä oli väitetty että Hitler saa rahoitusta ”Amerikan juutalaisilta ja Henry Fordilta”.


title: Vorwärts

text: Natsivallan aikana SPD oli kielletty eikä lehteä voitu julkaista Saksassa, vaan toimitus siirrettiin Tšekkoslovakiaan ja vuonna 1938 Pariisiin, missä lehti lakkautettiin vuonna 1940 Ranskan saksalaismiehityksen alettua.


title: Vorwärts

text: Vuonna 1948 Vorwärts perustettiin uudelleen ja nykyään sen levikki on noin 410 000 ja lukijamäärä noin 810 000. Päätoimittaja on Karin Nink, ja irtonumero maksaa 2,50 euroa.


title: Rutšji (Kresttsyn piiri)

text: Rutšji () on maalaiskunta ja sen keskuskylä Novgorodin alueen Kresttsyn piirissä Venäjällä. Se sijaitsee Jaimljajoen varrella 15 kilometriä Kresttsystä koilliseen. Kylässä on 428 ja kunnassa 855 asukasta (vuonna 2011).


title: Rutšji (Kresttsyn piiri)

text: Rutšjin kunnan pinta-ala on 354,78 neliökilometriä Se rajoittuu pohjoisessa ja idässä Novgorodin alueen Okulovkan piiriin sekä etelässä Kresttsyn piirin Novoje Rahinon ja lännessä Kresttsyn kuntiin. Pinta-alasta 89,5 % on metsää ja 9,5 % maatalousmaata.


title: Rutšji (Kresttsyn piiri)

text: Kunnan alueella virtaa Mstan sivujoki Volma. Suojeltuja luonnonmuistomerkkejä ovat Ljakovan, Grjadan ja Podsekan kylien välinen harju, Jaimljajoen rantaniityt ja kaksi balkaninmäntyä.


title: Rutšji (Kresttsyn piiri)

text: Keskuskylän lisäksi kuntaan kuuluu 19 kylää: Borok, Brus, Budki, Dubki, Dubrovka, Goristnitsa, Grjada, Ljakova, Pehovo, Podlužje, Podseka, Suhlovo, Tšerništšino, Volma, Vorobjevo, Žabnitsy, Zaretšje, Žary ja Zorka. Rutšjin jälkeen suurimmat asutuskeskukset ovat noin sadan asukkaan Ljakova ja Borok. Kolmessa kylässä ei ole lainkaan vakituista asutusta.


title: Rutšji (Kresttsyn piiri)

text: Novgorodin Derevan viidennekseen kuulunut Rutšjin pogosta mainitaan ensimmäisen kerran vuonna 1495. Se on saanut nimensä lähistöllä sijaitsevista puroista.


title: Rutšji (Kresttsyn piiri)

text: Vuodesta 1926 lähtien kylä kuului Borokin kyläneuvostoon, jonka keskus siirrettiin Rutšjiin vuonna 1987. Nykyinen kunta on perustettu 2000-luvun alun kunnallishallintouudistuksen yhteydessä.


title: Rutšji (Kresttsyn piiri)

text: Rutšjin kautta kulkee Kresttsyn ja Okulovkan välinen maantie. Kunnasta on linja-autoyhteydet Kresttsyyn, Okulovkaan, Borovitšiin ja Novgorodiin.


title: Rutšji (Kresttsyn piiri)

text: Paikallisista elinkeinoista tärkeimpiä ovat julkiset palvelut, kauppa ja maatalous. Rutšjissa toimii karjatila ja Borokissa sikala. Työikäisistä vain 30 % käy ansiotöissä.


title: Rutšji (Kresttsyn piiri)

text: Keskuskylän palveluihin kuuluvat lastentarha, keskikoulu, kulttuuritalo, kirjasto, lääkintäasema ja posti. Eräitä julkisia palveluja on myös muissa kylissä.


title: Rutšji (Kresttsyn piiri)

text: Kunnan alueella sijaitsee lukuisia muinaisia asuin- ja hautapaikkoja. Volman kylän lähellä Gorodenski-puron suussa on 700–900-lukujen muinaislinna. Rakennusmuistomerkkeihin kuuluvat Rutšjin kaksi kirkkoa, joista toinen on rakennettu vuonna 1741 ja toinen 1800-luvun puolivälissä. Historialliset kohteet liittyvät Venäjän kansalaissotaan ja toiseen maailmansotaan sekä lähistöllä sijainneessa Santalovon kylässä kuolleeseen runoilija Velimir Hlebnikoviin. Rutšjissa toimii Hlebnikoville omistettu museo.


title: Sjögren

text: Sjögren on seuraavien henkilöiden sukunimi:


title: Fedorkovo

text: Fedorkovo () on maalaiskunta ja sen keskuskylä Novgorodin alueen Parfinon piirissä Venäjällä. Se sijaitsee Lovatjoen rannalla Parfinon taajamaa vastapäätä. Kylässä on 1 400 ja kunnassa 3 900 asukasta (vuonna 2009).


title: Fedorkovo

text: Fedorkovon kunnan pinta-ala on 875,95 neliökilometriä. Se rajoittuu koillisessa Kresttsyn piirin Zaitsevon ja Kresttsyn kuntiin, idässä Demjanskin piirin Knevitsyn kuntaan, kaakossa Parfinon piirin Polan kuntaan, lounaassa Staraja Russan piirin Mednikovon ja luoteessa Vzvadin kuntiin sekä pohjoisessa Ilmajärveen. Kunnan keskellä sijaitsee Parfinon kaupunkikunta. Pinta-alasta 67,6 % on metsää, 16,5 % maatalousmaata ja 12,1 % vesialuetta.


title: Fedorkovo

text: Kunnan alue kuuluu Ilmajärven alankoon. Suurimmat joet ovat Lovat, Pola ja Redja. Ilmajärveen laskevat Lovat ja Pola muodostavat laajan suistoalueen.


title: Fedorkovo

text: Keskuskylän lisäksi kuntaan kuuluu Parfinon rautatieasema ja 62 kylää: Antipovo, Anuhino, Babki, Berezitsko, Bolšije Butški, Bolšoje Volosko, Bor, Dretjonka, Dubrovy, Gontsy, Gorodok, Gorodok-Dubrovski, Gorodok-Lažinski, Gridino, Hmelevo, Ivankovo, Ivašovo, Jamy, Jeršino, Jurjevo, Kstetški, Lazaritskaja Luka, Lazaritsy, Lažiny, Ljubohovo, Lukino, Majata, Malyje Butški, Manuilovo, Medvedkovo, Mežniki, Navelje, Obodovo, Parfino, Plešakovo, Podborovje, Podtšesje, Potšajevo, Pustoborodovo, Redtsy, Repištše, Rjabutki, Rostani, Rudnovo, Satškovo, Selivanovo, Seltso, Sergejevo, Sloboda, Slobodka, Staryi Dvor, Štšekotets, Sutški, Tisva, Tulitovo, Vdal, Veretje, Vorontsovo, Zaklinje, Zalesje, Zaostrovje ja Zubatkino. Fedorkovon ohella suurimpia asutuskeskuksia ovat 400 asukkaan Sergejevo ja yli 200 asukkaan Lažiny, Parfino ja Jurjevo. Kymmenessä kylässä ei ole lainkaan vakituista asutusta.


title: Fedorkovo

text: Fedorkovon kyläneuvosto erotettiin Lazaritsyn kyläneuvostosta vuonna 1969. Sen alueella toimi uittokonttori, metsäteollisuuspiiri ja Sergejevon sovhoosin työryhmä. Nykyinen Fedorkovon kunta on perustettu vuonna 2006. Sergejevon, Lažinyn ja Jurjevon maalaiskunnat liitettiin siihen vuonna 2010.


title: Fedorkovo

text: Kunnan kautta kulkee Bologojen ja Dnon välinen rautatie sekä M10-valtatien, Parfinon ja Staraja Russan välinen maantie. Rautatiellä on Parfinon ja Rudnovon asemat.


title: Fedorkovo

text: Paikallisista elinkeinoista tärkeimpiä ovat jalostus (28,5 %), maa- ja metsätalous (22,8 %) sekä koulutus (21,1 %). Kunnassa toimii puunjalostuslaitoksia ja kaksi karjatilaa. Työvoimasta 74 % työskentelee kunnan ulkopuolella.


title: Fedorkovo

text: Keskuskylän palveluihin kuuluvat lastentarha, keskikoulu, kulttuuritalo, kirjasto, lääkintäasema, yleinen sauna ja posti. Eräitä julkisia palveluja on myös Sergejevossa, Lažinyssa ja muissa kylissä.


title: Fedorkovo

text: Seudulla on useita muinaisia asuin- ja hautapaikkoja. Gorodok-Lažinskin lähellä sijaitseva 700–1200-lukujen muinaislinna on valtakunnallinen suojelukohde. Rakennusmuistomerkkeihin kuuluu Hmelevon kartano. Lisäksi on lukuisia toisen maailmansodan muistomerkkejä.


title: Skrithifinnit

text: Skrithifinnit eli hiihtofinnit oli eräiden kirjailijoiden käyttämä nimitys Pohjois-Skandinaviassa asuvasta kansasta. 500-700-luvulla kirjailijat Prokopios, Jordanes ja Paulus Diaconus viittasivat sillä saamelaisiin sen jälkeen kun sana fenni eli finni alkoi tarkoittaa suomalaisia.


title: Hangon vapaudenpatsas

text: Hangon vapaudenpatsas on Hangossa Bulevardin eteläpäässä sijaitseva muistomerkki, joka on omistettu Saksan Itämeren divisioonan maihinnousulle Suomen sisällissodan yhteydessä 3. huhtikuuta 1918. Graniittinen obeliski pystytettiin vuonna 1921 ja sen suunnitteli kuvanveistäjä Bertel Nilsson. Muistomerkki on poliittisista syistä purettu kahdesti, mutta se on kummallakin kerralla pystytetty uudelleen, viimeksi vuonna 1960. Alkuperäinen teksti ja saksalaista sotilasta esittänyt korkokuva on kuitenkin poistettu.


title: Hangon vapaudenpatsas

text: Obeliski on seitsemän metriä korkea ja se on tehty ristipäähakatusta Hangon graniitista. Obeliskin jalustaa reunustaa kaksi leijonapatsasta.


title: Hangon vapaudenpatsas

text: Hangon kaupunginvaltuusto asetti patsaskomitean suunnittelemaan vapaudenpatsasta jo vuoden 1918 lopussa. Se oli tarkoitettu kansalliseksi muistomerkiksi, joka kuvastaisi suomalaisten kiitollisuutta saksalaisia kohtaan. Hanke rahoitettiin suurimmalta osin vapaaehtoisella keräyksellä, johon osallistuttiin ympäri Suomen. Obeliski tilattiin 70 000 markalla Granit Oy:ltä. Bertel Nilsson teki siihen saksalaista sotilasta esittävän kohokuvan. Vapaudenpatsas vihittiin 16. toukokuuta 1921 arviolta 2 000:n ihmisen läsnä ollessa. Hangon vuokra-aikana 1940–1941 venäläiset purkivat muistomerkin, mutta suomalaisten vallattua kaupungin takaisin irrotetut veistokset löydettiin lähistöltä. Vapaudenpatsas rakennettiin uudelleen vuonna 1943, tälläkin kertaa keräysrahoituksella.


title: Hangon vapaudenpatsas

text: Hangon vapaudenpatsas purettiin uudelleen vuonna 1946 valtioneuvoston pyynnöstä. Hangon kaupunki purki sen oma-aloitteisesti jo ennen kuin virallinen määräys sai lainvoiman, sillä valvontakomissio oli valittanut asiasta. Muistomerkin osat kuitenkin säilytettiin kaupungin varastossa ja vuonna 1958 käynnistettiin jälleen rahankeräys sen pystyttämiseksi kolmanteen kertaan. Kolmas paljastustilaisuus oli vuonna 1960 ilman juhlallisuuksia. Muistomerkin palautuksesta tehtiin eduskuntakysely, mutta hallitus ei nähnyt asiassa esteitä, sillä vieraita valtioita mahdollisesti loukkaavat tekstit ja kuva-aiheet oli nyt poistettu.


title: Hangon vapaudenpatsas

text: Muistomerkissä oli alkujaan suomeksi, ruotsiksi ja saksaksi teksti ”"Saksalaiset joukot nousivat maihin Hangossa huhtikuun 3 päivänä 1918 auttamaan maatamme sen taistelussa vapautemme puolesta. Vielä myöhäisiin aikoihin todistakoon tämä kivi kiitollisuuttamme"". Vuoden 1943 jälleenrakennuksen yhteydessä siihen lisättiin kaikilla kolmella kielellä teksti ”"Vihollinen häpäisi ja tärveli kiven vv. 1940-41. Se pystytettiin uudelleen v. 1943 todistamaan kiitollisuutemme järkkymättömyyttä"”. Kolmannen pystytyksen yhteydessä vuonna 1960 nämä tekstit korvattiin lakonisilla sanoilla ”"Vapautemme puolesta"” ja saksalaisen sotilaan kuva hakattiin pois. Frihetskrigets Södra Finlands Svenska Traditionsförening -perinneyhdistys on vaatinut saksalaisen sotilaan kuvan palauttamista vapaudenpatsaaseen, mutta Museovirasto on vastustanut ajatusta. Viraston mukaan monumentin nykyinen tila kuvastaa sen monivaiheista historiaa. Hangon kulttuurilautakunta on hylännyt myös muut yhdistyksen ehdotukset vapaudenpatsaan muuttamisesta.


title: Pedaalinen kolmio

text: Pedaalinen kolmio ( ) on geometriassa kolmioon, annetun pisteen P avulla, muodostettu uusi kolmio. Pistettä P voidaan kutsua pedaaliseksi pisteeksi ( ) ja siinä leikkaavat kolme eri kolmion sivuja leikkaavaa normaalia. Pedaalinen kolmio syntyy, kun normaalien kantapisteet yhdistetään janoilla kolmioksi.


title: Pedaalinen kolmio

text: Pedaalinen kolmio on kolmion sisäkolmio, kun kantapisteet sattuvat kaikki kolmion sivuille. Mikäli pedaalinen piste sijaitsee tarpeeksi kaukana kolmion ulkopuolella, osuvat normaalit (katkoviivat) sivujen jatkeille.


title: Pedaalinen kolmio

text: Seuraavissa kaavoissa pätevät seuraavat merkinnät. Alkuperäisen kolmion formula_1 sivut ovat a = BC, b = AC ja c = AB sekä pinta-ala formula_2. Kärkien A, B ja C kulmia ovat formula_3 ja formula_4. Pedaalisen kolmion formula_5 sivut ovat a' = B'C', b' = A'C' ja c' = A'B'. Kolmion formula_1 ympäröivän ympyrän säde on R ja sen pedaalisen pisteen trilineaariset koordinaatit ovat P = x : y : z.


title: Pedaalinen kolmio

text: Kolmion formula_1 pedaalisen kolmion formula_5 trilineaariset koordinaatit ovat


title: Pedaalinen kolmio

text: Pedaalikolmion sivun pituus


title: Pedaalinen kolmio

text: Pedaalikolmion pinta-ala on


title: Pedaalinen kolmio

text: Pedaalisten kolmioiden muoto riippuu sekä isäntäkolmion muodosta että normaalien leikkauspisteen "P" paikasta. Kolmiot voidaan kuitenkin luetteloida käyttäen leikkauspistettä indeksinä.


title: Pedaalinen kolmio

text: Pedaalikolmion rajatapaus lienee Simsonin jana, joka syntyy, kun pedaalipiste viedään kolmion ulkopuolelle. Ulkopuolinen pedaalipiste tekee pedaalikolmiosta tylppäkulmaisen ja lopulta, kun pedaalipiste osuu kolmion ympäröivälle ympyrälle, kapenee janaksi.


title: Oklahoma!

text: Oklahoma! on Richard Rodgersin säveltämä ja Oscar Hammerstein II:n käsikirjoittama musikaali vuodelta 1943. Se on ensimmäinen Rodgersin ja Hammersteinin yhteistyönä syntynyt musikaali, ja se juurrutti sääntöjä ja käytäntöjä joiden mukaan musikaaleja nykyisinkin tehdään. Musikaali sijoittuu 1900-luvun alun villiin länteen ja kertoo komean Curly-cowboyn ja maalaistalon tyttären Laurien tarinan.


title: Oklahoma!

text: Tästä musikaalista ovat ikivihreiksi kohonneet laulut ”Oh, What a Beautiful Morning”, ”The Surrey with the Fringe on Top” ja ”People Will Say We’re in Love”. "Oklahoma!" sai Pulitzer-palkinnon ja sitä esitettiin Broadwayllä ennennäkemättömät 2 248 kertaa. Siitä tehtiin elokuvaversio vuonna 1955.


title: Rankka päivä

text: Rankka päivä on Joel Schumacherin ohjaama ja Ebbe Roe Smithin käsikirjoittama elokuva, jossa pääosaa näyttelee Michael Douglas.


title: Rankka päivä

text: Keski-ikäinen valkokaulustyöläinen William Foster (Douglas) juuttuu helteisenä Los Angelesin aamuna taas kerran liikenneruuhkaan, polttaa päreensä ja jättää autonsa valtatielle. Hän törmää joustamattomiin asiakaspalvelijoihin, reviiriään puolustaviin nuorisojengiläisiin, ryöstäjiin ja muihin vastuksiin. Miehen raivo vain yltyy, miehestä tulee aseistettu terroristi ja hänen vaelluksensa kärjistyy toivottomaksi amokinjuoksuksi läpi kaupungin, kohti hänen ex-vaimonsa ja lapsensa taloa. Rinnakkaisjuonena on eläkkeelle jäävän poliisin (Robert Duvall) viimeinen työpäivä, josta ei tule niin leppoisa kuin hän oli luullut.


title: Rankka päivä

text: "Video-oppaassa" vuodelta 1994 Bello Romano kutsuu elokuvaa tiukasti näytellyksi ja sähäkäksi ja antaa sille neljä tähteä viidestä, mikä vastaa sanallista arviota ”erinomainen”.


title: Rankka päivä

text: Amerikkalainen rockyhtye Foo Fighters parodioi elokuvaa videollaan "Walk". Brittiläinen heavy metal -yhtye Iron Maiden on tehnyt elokuvaan perustuvan kappaleen Man on the Edge vuonna 1995 julkaistulle The X Factor -albumille.


title: Didrik Slagheck

text: Didrik Slagheck (k. 1522) oli tanskalainen arkkipiispa, joka oli kuningas Kristian II:n suosiossa. Häntä pidetään vuonna 1520 tapahtuneen Tukholman verilöylyn pääyllyttäjänä. Sen jälkeen hänestä tuli Skaran piispa ja 1521 Lundin arkkipiispa, mutta hän menetti kuninkaan luottamuksen ja sai kuolemantuomion. Hänet poltettiin Kööpenhaminassa roviolla.


title: Eerik Slang

text: Eerik Slang (k. 1642) oli sotapäällikkö, kenraalimajuri. Hän oli Kustaa II Aadolfin mukana Saksassa sotimassa. Rohkeutensa vuoksi hän sai kunnianimen "Ruotsin Leonidas". Hän menetti taistelussa vuonna 1640 oikean käsivartensa ja kaatui Leipzigin lähistöllä.


title: Asko Lehtonen

text: Asko Juhani Lehtonen (s. 20. joulukuuta 1960 Pertteli) on salolainen toimittaja ja runoilija. Hän työskentelee toimittajana Salon Seudun Sanomissa. Lehtonen on myös lehden pakinoitsija, ja hän on kirjoittanut kolme runokokoelmaa.


title: Asko Lehtonen

text:
Lehtonen on toiminut pitkään Suomen Journalistiliiton luottamustehtävissä. Hän on kuulunut liiton hallitukseen, ja vuosina 2006-2014 hän toimi liiton valtuuston puheenjohtajana.
Haastattelu Ylen Turun radiossa


title: Hiihdon Suomen-mestaruuskilpailut 1916

text: Hiihdon Suomen-mestaruuskilpailut pidettiin vuonna 1916 Oulussa ja Oulunkylässä, joka silloin kuului Helsingin maalaiskuntaan.


title: Hiihdon Suomen-mestaruuskilpailut 1916

text: Kilpailu käytiin Oulunkylässä. Tapani Niku keskeytti.


title: Hiihdon Suomen-mestaruuskilpailut 1916

text: Kilpailu käytiin Oulun hiihtojen yhteydessä 5. maaliskuuta. Vain neljä kilpailijaa hiihti maaliin asti. Kilpailun lähtö ja maali olivat Äimäraution raviradalla, jossa alussa ja lopussa kierrettiin useita kierroksia. Välissä hiihdettiin kolme lenkkiä merenjäällä. Nikun mukaan Kiiskisen voitto hylättiin aluksi, koska hänen tiedettiin käyttäneen ladunavaajia lumipyryn tukkimalla merilenkillä. Niku ei kuitenkaan halunnut voittoa tällä tavalla ja vaati ettei tuloksia muuteta. Asiaa puitiin ilmeisesti pitkään, mutta alkuperäiset tulokset jäivät voimaan.


title: Hiihdon Suomen-mestaruuskilpailut 1916

text: Kilpailu käytiin Oulunkylässä.


title: Egberto Gismonti

text: Egberto Amin Gismonti (s. 5. joulukuuta 1947 Carmo, Rio de Janeiro) on brasilialainen säveltäjä, kitaristi ja pianisti.


title: Egberto Gismonti

text: Gismonti aloitti pianotunnit kuusivuotiaana. Viidentoista vuoden klassisen musiikkikoulutuksen jälkeen hän jatkoi opintojaan Pariisissa, jossa opiskeli orkestrointia ja analyysia Nadia Boulangerin ja Jean Barraquén johdolla. Barraqué oli Arnold Schönbergin ja Anton Webernin oppilaita.


title: Egberto Gismonti

text: Palattuaan Brasiliaan Gismonti alkoi tutkia eri musiikin tyylejä. Hän kiinnostui Maurice Ravelin orkestroinnista ja soinnutuksesta, mutta myös perinteisestä brasilialaisesta choro-kitaramusiikista. Tätä varten hän opetteli soittamaan kitaraa, aluksi klassista kuusikielistä ja vuodesta 1973 alkaen kymmenkielistä. Hän vietti pari vuotta tutkien kitaran erilaisia viritysmahdollisuuksia ja etsien uudenlaisia sointivärejä. Hän alkoi käyttää musiikissaan myös erilaisia lyömäsoittimia, kelloja ja ihmisääniä. 1970–1980-luvuilla Gismonti levytti ECM-levymerkille useita albumeja lyömäsoitintaiteilija Naná Vasconcelosin kanssa.


title: Egberto Gismonti

text: Omien levytysten ohella Gismonti on tehnyt musiikkia eri yhtye- ja orkesterikokoonpanoille, useisiin balettiteoksiin, elokuviin ja televisiosarjoihin sekä kuvataiteilijoiden näyttelyihin. Hän on myös osallistunut muiden taiteilijoiden levytysprojekteihin tuottajana, sovittajana tai muusikkona.


title: Egberto Gismonti

text: Gismonti konsertoi trioineen Huvilateltassa Helsingin juhlaviikoilla 5. syyskuuta 1997.


title: Isomustarastas

text: Isomustarastas ("Turdus fuscater") on rastaiden heimoon kuuluva varpuslintu.


title: Isomustarastas

text: Isomustarastasta tavataan Etelä-Amerikassa Boliviassa, Ecuadorissa, Kolumbiassa, Perussa ja Venezuelassa. Lajin kannan kokoa ei tiedetä, mutta sitä on kuvattu yleiseksi ja se on luokiteltu elinvoimaiseksi.


title: Suomen jalkapallon vedonlyöntiskandaali

text: Suomen jalkapallon vedonlyöntiskandaaliksi kutsutaan vuosina 2008–2011 Veikkausliigassa ja Ykkösessä tapahtunutta ottelutulosten ja -tapahtumien manipulointia. Sen päätekijänä ja organisoijana Suomessa toimi singaporelainen vedonlyöjä Wilson Raj Perumal. Hänen taustallaan vaikutti Aasiassa toimiva syndikaatti, joka oli vuosien ajan manipuloinut satoja otteluita eri puolilla maailmaa.


title: Suomen jalkapallon vedonlyöntiskandaali

text: Syndikaatin manipuloimia otteluita oli yhteensä 26. Niistä 24 oli Rovaniemen Palloseuran otteluita sekä yksi AC Oulun ja yksi IFK Mariehamnin ottelu. Yksittäisten pelaajien lahjomisen lisäksi skandaaliin liittyy myös seurojen vastaanottamia rahasummia, joita käytettiin muun muassa pelaajahankintoihin. Rahoitusta ottivat vastaan Tampere United sekä Porin Palloilijat.


title: Suomen jalkapallon vedonlyöntiskandaali

text: Vedonlyöntiskandaali paljastui helmikuussa 2011, kun Rovaniemellä ollut singaporelainen mies kertoi poliisille kaupungissa majailleesta Perumalista, joka esiintyi väärällä nimellä. Poliisi otti Perumalin tarkkailuun ja seurasi tätä kolme päivää myöhemmin paikalliseen ravintolaan, jossa Perumal tapasi kolme Rovaniemen Palloseuran pelaajaa. Aikaisemmin samana päivänä oli pelattu tasapeliin päättynyt Liigacupin ottelu RoPS:n ja Tampere Unitedin välillä.


title: Suomen jalkapallon vedonlyöntiskandaali

text: Seuraavana päivänä Perumal pidätettiin Helsinki-Vantaan lentoasemalla hänen esiinnyttyään väärennetyllä passilla. Perumal toimitettiin Rovaniemen poliisin haltuun ja kaupunkiin saapui myös Kansainvälisen jalkapalloliiton FIFA:n turvallisuuspäällikkö Chris Eaton, joka oli jahdannut Perumalia jo useiden vuosien ajan. Häntä epäiltiin yhteensä satojen otteluiden manipuloinnista eri puolella maailmaa. Kuulusteluissa Perumal kertoi avoimesti aasialaisen vedonlyöntisyndikaatin toiminnasta, koska hän katsoi joutuneensa kumppaneidensa pettämäksi. Perumal paljasti syndikaatin toimia muun muassa Italiassa ja Unkarissa.


title: Suomen jalkapallon vedonlyöntiskandaali

text: Rovaniemen Palloseuran otteluiden manipuloinnin Perumal oli aloittanut ilmeisesti jo vuonna 2008. Seuran pelaajia epäiltiin kuitenkin tahallisten häviöiden aiheuttamisesta jo kaksi kertaa aikaisemmin. Vuonna 2004 epäiltiin serbialaisen maalivahdin Ratko Marijanovicin päästäneen maaleja tahallaan ja vuonna saksalainen Der Spiegel -lehti puolestaan väitti, että vuonna 2005 pelatussa MYPA:n ja RoPS:n välisessä ottelussa olisi saksalaispelaaja Adrian Pelka syyllistynyt vilppiin. Elokuussa 2008 RoPS purki ukrainalaisen maalivahdin Nikolai Pavlenkon sopimuksen, koska tämän katsottiin päästäneen tahallaan maalin ottelussa FC Honkaa vastaan. Kahta kuukautta myöhemmin virolainen puolustaja Aleksandr Kulik vaihdettiin pois kentältä kesken Vaasan Palloseuraa vastaan käydyn ottelun, kun Veikkausliigan johto oli saanut tietää otteluun kohdistuneesta poikkeuksellisesta vedonlyöntikäyttäytymisesä kansainvälisillä markkinoilla. Kulikin sopimus irtisanottiin välittömästi pelin jälkeen.


title: Suomen jalkapallon vedonlyöntiskandaali

text: Perumalin pidätyksen jälkeen maaliskuussa 2011 yhteensä viisi RoPS:n pelaajaa otettiin kiinni. Ensimmäisenä pidätettiin sambialainen Christopher Musonda ja hieman myöhemmin poliisi vei kuulusteluihin neljän muuta seuran pelaajaa suoraan joukkueen harjoituksista. Kaiken kaikkiaan yhdeksän Rovaniemen Palloseuran pelaajaa asetettiin kesäkuussa 2011 Lapin käräjäoikeudessa syytteeseen lahjuksen ottamisesta. Pelaajista ainoastaan kaksi myönsi syytteet, mutta muut kiistivät heitä vastaan esitetyt syytteet. Koska RoPS oli voittanut osan otteluista, pelaajat eivät katsoneet syyllistyneensä rikokseen. Syytteen mukaan Perumal oli maksanut pelaajille lahjuksia yhteensä 98 000 euroa. Asian käsittely keräsi paikalle myös ulkomaisia toimittajia.


title: Suomen jalkapallon vedonlyöntiskandaali

text: Lapin käräjäoikeus tuomitsi Wilson Raj Perumalin kahdeksi vuodeksi ehdottomaan vankeuteen muun muassa lahjomisesta sekä asiakirjaväärennöksestä. Rovaniemen Palloseuran entisistä pelaajista rangaistukseen tuomittiin kaikki yhdeksän syytettynä ollutta. Rangaistukset vaihtelivat kuudesta kuukaudesta 1,5 vuoteen vankeutta. Käräjäoikeus antoi pelaajien rangaistukset ehdollisina, koska se katsoi, että vilppi oli alkanut esimiesasemassa olleen valmentajan Zeddy Sailetin järjestämänä. Musondan ja Zailetin lisäksi rangaistukseen tuomittiin sambialaiset Godfrey Chibanga, Chileshe Chibwe, Stephen Kunda, Chanda Mwaba ja Nchimunya Mweetwa sekä georgialainen Pavle Khorguashvili. RoPS:n 24 manipuloidusta ottelusta Perumal oli ollut vaikuttamassa vain kuuteen. Muiden otteluiden järjestelijöitä poliisi ei ole onnistunut tavoittamaan.


title: Suomen jalkapallon vedonlyöntiskandaali

text: Oulun käräjäoikeus tuomitsi toukokuussa 2011 AC Oulun entiset pelaajat Dominic ja Donewell Yoben seitsemän kuukauden ehdolliseen vankeuteen lahjuksen ottamisesta. Wilson Raj Perumal ja RoPS:n pelaaja Nchimunya Mweetwa olivat tarjonneet edellisenä syksynä veljeksille 50 000 euron lahjusta, jotta he olisivat pelanneet huonosti AC Oulun 5–0 -tappioon päättyneessä ottelussa Turun Palloseuraa vastaan. AC Oulun valmentajana toimineen Juha Malisen mukaan Yoben veljekset olivat pelanneet ottelussa selvästi normaalia heikommin ja he olivat myös olleet syyllisiä osaan TPS:n maaleista.


title: Suomen jalkapallon vedonlyöntiskandaali

text: Veljekset itse kiistivät pelanneensa ottelussa vilpillisesti. Donewell Yoben kertoman mukaan hänet oli määrätty aiheuttamaan ottelussa itselleen ulosajo ja Dominic Yoben piti puolestaan rikkoa vastustajan pelaajaa rangaistuspotkun arvoisesti. Veljekset eivät kuitenkaan tehneet halutulla tavalla, mutta heille maksettiin silti sovittu rahasumma. Suomen Palloliitto sekä FIFA antoivat Yoben veljeksille kahden vuoden pelikiellon, joka päättyi huhtikuussa 2013.


title: Suomen jalkapallon vedonlyöntiskandaali

text: Wilson Raj Perumalin kuulusteluissa selvisi keväällä 2011 myös, että IFK Mariehamnissa vuodet 2007–2010 pelannut kenialainen maalivahti Willis Ochieng oli ottanut vastaan lahjuksia. Hänelle maksettiin yhteensä 50 000 euroa, jotta MYPA:a ja FC Hakaa vastaan syksyllä 2010 pelatut ottelut olisivat päättyneet syndikaatin haluamalla tavalla. IFK Mariehamn hävisi molemmat ottelut vieraskentällä lukemin 2–1. Seuraan tai sen muihin pelaajiin ei kohdistunut epäilyjä.


title: Suomen jalkapallon vedonlyöntiskandaali

text: Ennen Veikkausliigan kauden 2011 alkua selvisi, että Tampere United oli vastaanottanut singaporelaiselta Exclusive Sports PTE Ltd -yhtiöltä lähes 300 000 euroa marraskuun 2010 ja tammikuun 2011 välillä. Summa oli noin 30 prosenttia seuran vuosibudjetista. Yhtiön taustalla vaikutti muun muassa Wilson Raj Perumal sekä hänen edustamansa vedonlyöntisydikaatti. Tapauksen johdosta Suomen Palloliiton kurinpitovaliokunta päätti yksimielisesti sulkea Tampere Unitedin kaikesta kilpailutoiminnasta Palloliiton alaista sarjoista. Syynä oli, että singaporelaisen yhtiön katsottiin pystyvän 30% rahoituksensa turvin vaikuttamaan määräysvaltaan seurassa esimerkiksi sen pelaajiston suhteen. Kolmannen osapuolen vaikuttaminen pelaajan asemaan seurassa on yksiselitteisesti kielletty sekä FIFA:n että Euroopan jalkapalloliiton UEFA:n säädöksissä. Exclusive Sportsin ja Tampere Unitedin välisen sopimusluonnoksen mukaan yhtiöllä oli oikeus asettaa pelaajia seuran käyttöön. TamU oli myös velvollinen myymään jo seurassa olleita ulkomaalaispelaajia pois Exclusive Sportsin hankkimien pelaajien tieltä.


title: Suomen jalkapallon vedonlyöntiskandaali

text: Kesäkuussa 2011 poliisi alkoi epäilemään Tampere Unitedin johtoa rahanpesusta singaporelaisyhtiöltä saatuun rahoitukseen liittyen ja kuusi seuran johtohenkilöä asetettiin myöhemmin syytteeseen. Pirkanmaan käräjäoikeus katsoi maaliskuussa 2012 antamassaan tuomiossa, etteivät TamU:n johdossa olleet henkilöt olleet syyllistyneet rikokseen ja hylkäsi kaikki esitetyt syytteet. Jutun syyttäjä valitti kuitenkin hovioikeuteen. Huhtikuussa 2013 Turun hovioikeus tuomitsi seuran sentisen toimitusjohtajan Deniz Bavautdinin ja hallituksen puheenjohtajan Harri Pyhällön puolen vuoden ehdollisiin vankeusrangaistuksiin törkeästä rahanpesusta.


title: Suomen jalkapallon vedonlyöntiskandaali

text: Marraskuussa 2011 tulivat julkisuuteen toiseksi korkeimmalla sarjatasolla pelaanneen FC PoPan johtohenkilöiden rahanpesuepäilyt. Ne kohdistuivat muun muassa seuran pääomistajaan Antti Sumialaan. Hän oli ottanut vastaan Exclusive Sports PTE:lta yhteensä 52 000 euroa kevättalvella 2011. Satakunnan käräjäoikeus tuomitsi kesäkuussa 2012 Sumialan neljän kuukauden ehdolliseen vankeuteen tuottamuksellisesta rahanpesusta. Seuran entinen manageri Rami Nieminen puolestaan sai sakkorangaistuksen. Sumiala on valittanut saamastaan tuomiosta hovioikeuteen.


title: Suomen jalkapallon vedonlyöntiskandaali

text: Wilson Raj Perumalin rikoskumppanina toiminut Dan Tan halusi vuodenvaihteessa 2010–2011 hankkia Rovaniemen Palloseuran omistukseensa. Seuran johto suostui myymään RoPS:n 500 000 euron hinnasta, mutta kauppa jäi toteutumatta, kun välikätenä toiminut Perumal pimitti itselleen 300 000 euroa.


title: Firefox OS

text:
Firefox OS (projektinimi: "Boot to Gecko", tunnetaan myös nimellä "B2G") on Mozillan kehittämä Linux-pohjainen avoimen lähdekoodin käyttöjärjestelmä älypuhelimille ja taulutietokoneille. Se on suunniteltu sallimaan HTML5-sovellusten kommunikointi suoraan laitteen laitteiston kanssa JavaScriptin ja avoimien verkko-ohjelmointirajapintojen avulla.
Sitä on esitelty Android-yhteensopivilla älypuhelimilla. ja Raspberry Pi:llä. Firefox OS:n kehittäminen lopetettiin helmikuussa 2017.


title: Firefox OS

text: 25. heinäkuuta 2011 Andreas Gal, Mozilla Corporationin tutkimusjohtaja, julkisti "Boot to Gecko" -projektin mozilla.dev.platform-postituslistalla. Projektiehdotuksena oli "tavoitella täydellisen, itsenäisen avointa verkkoa varten rakennetun käyttöjärjestelmän rakentamista", jotta "voitaisiin löytää aukot, jotka pitävät verkkokehittäjät rakentamasta sovelluksia, jotka ovat - joka tavalla - iPhonelle [iOS], Androidille ja WP7:lle [Windows Phone 7] koottujen natiivisovellusten kanssa tasavertaisia." Ilmoitus tunnisti nämä työalueet: uudet verkko-ohjelmointirajapinnat paljastamaan laitteen ja käyttöjärjestelmän kyvyt, kuten esimerkiksi puhelin ja kamera, etuoikeusmalli näiden turvalliseen paljastamiseen verkkosivustoille, sovelluksia tarjoamaan nämä kyvyt sekä matalan tason koodia käynnistymiseen Android-yhteensopivassa laitteessa.


title: Firefox OS

text:
Tämä johti asian suurimittaiseen huomiointiin blogeissa.
Ars Technican mukaan, "Mozilla sanoo, että B2G:n tausta-ajatuksena on halu näyttää, että standardeihin pohjautuvalla avoimella verkolla on mahdollisuus olla kilpailukykyinen vaihtoehto hallitsevien mobiilikäyttöjärjestelmien tarjoamien yksittäisen toimittajan sovelluskehityspinoihin verrattuna."


title: Firefox OS

text: Heinäkuussa 2012 Boot to Geckon nimi vaihettiin nimeksi 'Firefox OS', joka viittaa Mozillan suosittuun Firefox-selaimeen, ja kuvakaappauksia ilmestyi elokuussa 2012.


title: Firefox OS

text: Syyskuussa 2012 Strategy Analyticsin analyytikot arvioivat Firefox OS:in saavan 1%:n markkinaosuuden maailman älypuhelinmarkkinoista vuonna 2013 - ensimmäisenä vuonna, jolloin se on kaupallisesti saatavilla.


title: Firefox OS

text:
Helmikuussa 2013 Mozilla julkisti suunnitelmansa maailmanlaajuiseen Firefox OS:in kaupalliseen julkaisuun.
Ennen Mobile World Congressin alkua Barcelonassa, Mozilla ilmoitti, että Firefox OS -laitteiden ensimmäinen sarja olisi saatavilla kuluttajille Brasiliassa, Kolumbiassa, Unkarissa, Meksikossa, Montenegrossa, Puolassa, Serbiassa, Espanjassa ja Venezuelassa. Firefox on myös ilmoittanut, että LG Electronics, ZTE, Huawei ja TCL Corporation ovat sitoutuneet tekemään Firefox OS -laitteita.


title: Firefox OS

text: Mozilla suunnitteli alun perin Firefox OS -käyttöjärjestelmästä haastajaa Androidille ja iOS:lle. Näistä haaveista luovuttiin kuitenkin joulukuussa 2015. Maaliskuussa 2016 Mozilla vähensi Firefox OS:ää kehittävältä osaltolta väkeä. Helmikuussa 2017 se ilmoitti hautaavansa yhdistettyjen laitteiden projektinsa, jonka alaisuudessa Firefox OS:ää kehitettiin.


title: Firefox OS

text:
Mobile World Congressissa vuonna 2012 Mozilla ja Telefónica ilmoittivat, että espanjalaisen teleoperaattorin aikomuksena olisi tarjota HTML5:een sekä näihin ohjelmointirajapintoihin perustuvia "avoimen verkon laitteita" vuonna 2012.
Mozilla myös ilmoitti, että projekti saa tukea Adobelta ja Qualcommilta ja että Deutsche Telekomin innovaatiolaboratorio liittyy mukaan projektiin.
Mozilla antoi "ennakkoesityksen" ohjelmistosta ja sovelluksista Samsung Galaxy S II -puhelimilla (korvaten niiden tyypillisen Android-käyttöjärjestelmän).
Elokuussa 2012 Nokian työntekijä esitteli käyttöjärjestelmää Raspberry Pi:llä. ZTE vahvisti CES 2013 -tapahtumassa, että he tuovat markkinoille Firefox OS -käyttöjärjestelmällä varustetun älypuhelimen.


title: Firefox OS

text: Firefox OS on yhteensopiva useiden erilaisten laitteiden kanssa, joihin kuuluvat Otoro, PandaBoard, emulaattori (ARM ja x86), pöytäkotitietokoneet, Nexus S, Nexus S 4G, Samsung Galaxy S II ja Galaxy Nexus.


title: Firefox OS

text: Joulukuussa 2012 Mozilla julkaisi toisen päivityksen ja julkaisi Firefox OS -simulaattorin version 1.0, minkä voi ladata Firefox-selaimeen lisäosaksi.


title: Firefox OS

text: Haastattelussa Mozillan tutkimusjohtaja Andreas Gal luonnehti nykyisten mobiilikäyttöjärjestelmien sarjaa "aidatuiksi puutarhoiksi" ja esittely Firefox OS:in käytettävämpänä: "Me käytämme täysin avoimia standardeja ja omisteisia ohjelmistoja tai teknologioita ei ole mukana." Gal myös teki selväksi, että koska ohjelmistopino on kokonaan HTML5:llä toteutettu, vakiintuneita kehittäjiä on jo suuri määrä. Tähän liittyy oleellisesti se, mitä Mozilla kutsuu nimellä WebAPI (verkko-ohjelmointirajapinta). Nämä ovat W3C-standardeiksi suunniteltuja standardeja, jotka pyrkivät siltaamaan ominaisuusaukon, joka tällä hetkellä on olemassa alustalle ominaisten (ns. natiivien) rakenteiden ja verkkosovellusten välillä. Näiden pyrkimysten tavoitteena on mahdollistaa kehittäjien rakentaa sovelluksia verkko-ohjelmointirajapintaa käyttämällä, ja siten sovelluksen voisi suorittaa missä tahansa standardienmukaisessa verkkoselaimessa ilman, että sovellus pitäisi uudelleenohjelmoida jokaista erilaista alustaa varten.


title: Firefox OS

text: Alustava ohjelmointityö koostuu kolmesta suuresta ohjelmistokerroksesta, jotka ovat Gonk, Gecko ja HTML5-kerros, joka sisältää Gaia-käyttöliittymän.


title: Firefox OS

text: Gonk koostuu Linux-ytimestä ja käyttäjätilan laitteistoabstraktikerroksesta (HAL). Ydin ja useat käyttäjätilan kirjastot ovat yleisiä avoimen lähdekoodin projekteja: Linux, libusb, BlueZ, jne. Jotkin muut HAL:in osat ovat jaettuja Android-projektin kanssa: GPS ja kamera, muun muassa. Gonk on periaatteessa äärimmäisen yksinkertainen Linux-jakelu ja siten se on Geckon siirtämisen kohde; Gecko on siirretty Gonk-alustalle, aivan kuten Gecko on myös siirretty OS X:lle ja Androidille. Koska B2G-projektilla on täysi valta Gonkiin, kehittäjät voivat paljastaa Geckolle rajapintoja, joita ei ole mahdollista paljastaa muilla käyttöjärjestelmillä. Esimerkiksi Geckolla on suora pääsy puhelinominaisuuspinoon ja Gonkin näytön ruutupuskuriin, mutta sillä ei ole tätä pääsyä missään muussa käyttöjärjestelmässä.


title: Firefox OS

text: Gecko on B2G:n sovellusten ajonaikainen järjestelmä. Gecko toteuttaa HTML:n, CSS:n ja JS:n avoimet standardit. Gecko sisältää verkkoyhteyspinon, grafiikkapinon, asettelumoottorin, virtuaalikoneen (JS:ää varten) ja porttauskerrokset.


title: Firefox OS

text: Gaia on Firefox OS:in käyttöliittymä ja se vastaa kaikesta näytölle piirtyvästä. Oletuksena Gaiaan kuuluu lukitusnäyttö, kotinäyttö, puhelinnumeronvalitsin sekä yhteystietosovellus, tekstiviestisovellus, kamerasovellus sekä galleriatuki ja klassiset puhelinsovellukset: sähköposti, kalenteri, laskin ja kauppapaikka. Gaia on kirjoitettu kokonaan HTML-, CSS- ja JavaScript-kielillä. Se kommunikoi käyttöjärjestelmän kanssa avoimien verkko-ohjelmointirajapintojen avulla, jotka Gecko toteuttaa. Koska se käyttää vain standardeja verkko-ohjelmointirajapintoja, sen on mahdollista toimia muilla käyttöjärjestelmillä ja verkkoselaimilla.


title: Firefox OS

text: On sanottu, että se vie sovellusten jakelun takaisin iPhonea edeltävälle aikakaudelle, jossa sovelluskehittäjän täytyy huolehtia useista eri operaattoreista ja heidän sovelluskauppapaikoistaan. Mutta toinen lähde sanoi, että laitteiden merkitys on pienempi kuin sen, mitä ne pystyvät suorittamaan, sillä sovellukset - ei laitteisto - tekevät tai rikkovat mobiilialustan nykypäivänä ja etuna on, että sovellusta ei tarvitse asentaa käyttääkseen sitä ja Mozilla hyödyntää tätä Firefox OS:iin sisäänrakennetulla hakuominaisuudella, joka on alustan ydinominaisuus. Jotkin analyytikot ovat ilmaisseet huolensa verkkopohjaisen alustan löytömekanismiin liittyen, mutta Mozillan edustaja on vakuuttanut, että he "vaativat ohjelmistonkehittäjiä pakkaamaan ladattavat sovellukset zip-tiedostoon, jonka on salausteknisesti allekirjoittanut se kauppapaikka, mistä sovellus on kotoisin, jotta voidaan olla varmoja, että se on arvioitu" ja että "hakutulosten sovelluksille annetaan vain rajattu käyttöoikeus laitteen ohjelmointirajapintoihin ja sovelluksiin, ellei käyttäjä itse myönnä lisäoikeuksia".


title: Viiksirastas

text: Viiksirastas ("Turdus libonyana") on rastaiden heimoon kuuluva varpuslintu.


title: Viiksirastas

text: Viiksirastasta tavataan Afrikan etelä- ja kaakkoisosissa. Lajin kannan kokoa ei tiedetä, mutta sitä on kuvattu yleiseksi tai paikallisesti yleiseksi ja se on luokiteltu elinvoimaiseksi.


title: Valkoperärastas

text: Valkoperärastas ("Turdus obsoletus") on rastaiden heimoon kuuluva varpuslintu.


title: Valkoperärastas

text: Valkoperärastasta tavataan Costa Ricassa, Panamassa, Kolumbiassa ja Ecuadorissa. Lajin populaatiota ei tunneta, mutta sitä on kuvattu melko yleiseksi ja se on luokiteltu elinvoimaiseksi.


title: Baden Powell de Aquino

text: Baden Powell de Aquino (6. elokuuta 1937 Varre-Sai – 26. syyskuuta 2000 Rio de Janeiro), tunnettu nimellä Baden Powell, oli brasilialainen kitarataiteilija ja säveltäjä. Hän soitti klassisella akustisella kitaralla hyvin monentyylistä musiikkia, mukaan lukien bossa novaa, sambaa sekä eri jazztyylejä. Hän konsertoi usein ja levytti suuren määrän albumeja sekä Brasiliassa että Euroopassa, erityisesti Ranskassa ja Saksassa.


title: Baden Powell de Aquino

text: Baden Powell sävelsi kitaralle monia kappaleita, kuten Xangô, Simplesmente, Braziliense, Horizon, Abração em Madrid, Tristeza e solidão, Consolação, Samba, Casa Velha, Lotus, Imagem, Samba Triste ja Canto de Ossanha.


title: Baden Powell de Aquino

text: Baden Powell de Aquinon partiosta innostunut isä risti poikansa partioliikkeen perustajan Robert Baden-Powellin mukaan. Kun poika oli kolmen ikäinen, perhe muutti Rio de Janeiron esikaupunkiin ja poika aloitti pian kitaratunnit Jayme Florencen johdolla, joka oli 1940-luvulla tunnettu choro-tyylin kitaristi. Baden Powell palkittiin monissa paikallisissa kilpailuissa jo ennen kuin ehti teini-ikään. Viidentoista vuoden iässä hän jo säesti ammatikseen monia laulajia ja soitti eri tyylisissä kokoonpanoissa.


title: Baden Powell de Aquino

text: Vuonna 1955 Powell liittyi Rion Plaza-hotellissa soittaneeseen Ed Lincolnin johtamaan kokoonpanoon, jonka muita jäseniä olivat basisti Luiz Marinho ja laulusolisti Claudette Soares. Vuonna 1959 Powell saavutti menestystä Billy Blancon sanoittamalla sävellyksellään ”Samba Triste”. Vuonna 1962 Powell tapasi runoilija-diplomaatti Vinícius de Moraesin, joka teki yhteistyötä myös muiden muassa Antonio Carlos Jobimin kanssa. Powell ja Moraes aloittivat yhteistyön, joka tuloksena syntyi bossa novaa muihin afro-brasilialaisiin musiikkityyleihin kuten candombléen, umbandaan ja capoeiraan yhdistävää musiikkia. Vuoden 1966 albumi "Os Afro-Sambas de Baden e Vinicius" on dokumentti tästä aikakaudesta. Vuonna 1970 vastaavanlainen yhteistyö runoilija Paulo Cesar Pinheiron kanssa johti albumiin "Os Cantores da Lapinha".


title: Baden Powell de Aquino

text: 1960-luvun lopulla Baden Powell levytti runsaasti sekä brasilialaisille Elenco- ja Forma-levymerkeille että ranskalaiselle Barclaylle ja saksalaiselle MPS/Saballe. Vuoden 1966 albumia "Tristeza on Guitar" pidetään usein hänen uransa huippukohtana. Samaan aikaan hän toimi Elenco-levymerkin studiokitaristina ja vakiosoittajana laulajatar Elis Reginan tv-show’ssa "O Fino da Bossa".


title: Baden Powell de Aquino

text: Baden Powellin suuri suosio Euroopassa sai hänet asettumaan vakituisesti Ranskaan 1968. Seuraavalla vuosikymmenellä hänen uransa alkoi kuitenkin hiipua terveysongelmien ja yleisön maun muutosten myötä. Hän vietti 1980-luvun puolittain eläköityneenä Ranskassa ja Saksassa, kunnes 1990-luvulla päätti muuttaa takaisin Brasiliaan, jossa jatkoi levytyksiä ja esiintymisiä. 1990-luvun lopulla Baden Powell sai kristillisen herätyksen, mikä auttoi häntä vapautumaan alkoholista ja tupakasta elämänsä loppuvuosiksi.


title: Straight to Hell

text: Straight to Hell on Hank Williams III:n kolmas studioalbumi, joka 28. helmikuuta 2006. Se äänitettiin Williamsin steel-kitaristi Andy Gibsonin asunnossa Nashvillen itäosassa. Albumi sisältää piilotetun, 42 minuuttia kestävän sikermän.


title: Uudenkaupungin automuseo

text: Uudenkaupungin Automuseo on Uudessakaupungissa Valmet Automotiven autotehtaan vieressä sijaitseva ajoneuvomuseo. Sen kokoelmiin kuuluu noin sata autoa, valikoima mopoja, muutama moottoripyörä sekä kaksi lentokonetta. Museon käytössä on kolme näyttelyhallia ja se on avoinna ympäri vuoden.


title: Uudenkaupungin automuseo

text: Aloitteen automuseon perustamisesta Uuteenkaupunkiin teki vuonna 1982 silloinen Oy Saab-Valmet Ab:n toimitusjohtaja Juhani Linnoinen perustellen asiaa Uudenkaupungin asemalla autoteollisuuskaupunkina. Uudenkaupungin autotehdas lupautui vuokraamaan alueestaan osan automuseota varten. Uudenkaupungin kaupunginvaltuusto teki päätöksen museon perustamisesta tammikuussa 1983 ja museo avattiin yleisölle helmikuun alussa 1984.


title: Uudenkaupungin automuseo

text: Uudenkaupungin Automuseossa on esillä muun muassa ensimmäinen Suomessa rakennettu auto, Korvensuu. Museossa on oma osasto Uudenkaupungin autotehtaan historiaan läheisesti liittyvien Saab-autojen historiasta. Museon yhteydessä toimii entistämistyöpaja museoautojen huoltoa, kunnostusta ja verhoilua varten.


title: Hiihdon Suomen-mestaruuskilpailut 1919

text: Hiihdon Suomenmestaruuskilpailut 1919 pidettiin Jyväskylässä 8.-9. maaliskuuta ja Haminassa 15.-16. maaliskuuta 1919.


title: Hiihdon Suomen-mestaruuskilpailut 1919

text: Kilpailu käytiin Jyväskylässä.


title: Hiihdon Suomen-mestaruuskilpailut 1919

text: Kilpailu käytiin Haminassa.


title: Soisalo (täsmennyssivu)

text: Soisalo tarkoittaa seuraavia:


title: Pauli Soisalo

text: Pauli Soisalo voi tarkoittaa seuraavia henkilöitä:


title: Pauli Soisalo (lääkäri)

text: Pauli Rafael Soisalo (ent. Pettersson; 30. tammikuuta 1900 Ruovesi – 1. syyskuuta 1972) oli suomalainen lääkäri, joka sai professorin arvonimen 1944.


title: Pauli Soisalo (lääkäri)

text: Soisalon vanhemmat olivat Kristian Pettersson (myöh. Soisalo) ja Rosa Pouru ja puoliso vuodesta 1927 Gunhild Iréne Haeggman. Soisalo tuli ylioppilaaksi Tampereen klassillisesta lyseosta 1918 ja valmistui lääketieteen lisensiaatiksi 1927. Lääketieteen ja kirurgian tohtoriksi hän väitteli 1932, jolloin hän sai myös sisätautien erikoislääkärin pätevyyden. Sydäntautien erikoislääkärin pätevyys Soisalolle myönnettiin 1955.


title: Pauli Soisalo (lääkäri)

text: 1930-luvulla Soisalo toimi lääkärinä pääasiassa Helsingin alueella. Hän oli yksityisen Mehiläisen sairaalan johtaja 1939–1945 ja Helsingin kaupungin Kivelän sairaalan johtaja ja sisätautiosaston ylilääkäri 1940–1967. Hän piti myös yksityisklinikkaa vuosina 1928–1967. Lisäksi Soisalo oli Helsingin yliopiston sisätautiopin dosentti 1933–1947 ja vt. professori 1939–1940. Soisalo julkaisi tutkimuksia diabeteksen ja sydäntautien alalta. Hän oli Suomen Reumatologisen Yhdistyksen puheenjohtaja 1946–1953 ja Sydäntautiliiton hallituksen puheenjohtaja. Sotilasarvoltaan Soisalo oli lääkintämajuri (1942).


title: Sonniosuuskunta

text: Sonniosuuskunta eli sonniyhdistys oli ennen keinosiemennyksen yleistymistä yleinen karjanomistajien perustama yhtymä, joka piti yhteistä siitossonnia. Esimerkiksi vuonna 1962 oli Suomessa 1 306 sonniosuuskuntaa. Osuuskunnat saivat avustusta valtion varoista.


title: Hiihdon Suomen-mestaruuskilpailut 1920

text: Hiihdon Suomenmestaruuskilpailut 1920 pidettiin Helsingissä 7. maaliskuuta ja Joensuussa 20.-21. maaliskuuta 1920. Mäenlaskun mestaruuskisat pidettiin Viipurissa 29. helmikuuta 1920.


title: Hiihdon Suomen-mestaruuskilpailut 1920

text: Kilpailu käytiin Joensuussa. Osanottajia kisassa oli kaikkiaan 11.


title: Hiihdon Suomen-mestaruuskilpailut 1920

text: Kilpailu käytiin Helsingissä. Matti Raivio keskeytti. Olosuhteet kilpailussa olivat huonot. Sää oli kilpailun alkaessa sumuinen. Kilpailu käytiin jäällä, jossa oli leudosta säätilasta johtuen vettä ja sohjoa.


title: Hiihdon Suomen-mestaruuskilpailut 1920

text: Kilpailu käytiin Joensuussa. Osanottajia oli kolme, joista kaksi keskeytti.


title: Hiihdon Suomen-mestaruuskilpailut 1920

text: Kilpailu käytiin Joensuussa.


title: Hiihdon Suomen-mestaruuskilpailut 1920

text: Kilpailu käytiin Helsingissä.


title: Hiihdon Suomen-mestaruuskilpailut 1920

text: Kilpailu käytiin Viipurissa 29.2. Silloin merkittävästä mäenlaskupaikkakunnasta Helsingistä kisoissa oli vain yksi edustaja A. Eklöf.


title: Zeppelin NT

text: Zeppelin NT (""Neue Technologie"" eli "uusi teknologia") on saksalaisen "Zeppelin Luftschifftechnik GmbH" -yhtiön valmistama ilmalaivamalli. Runko on puolijäykkä ja nostekaasuna käytetään heliumia. Zeppelin NT -ilmalaivoja on tällä hetkellä (2013) olemassa neljä kappaletta. Goodyear on tilannut kolme uutta alusta korvaamaan vanhat ilmalaivansa.


title: Zeppelin NT

text: Alus kykenee kuljettamaan kaksitoista matkustajaa ja sen miehistöön kuuluu yksi lentäjä ja stuertti.


title: Zeppelin NT

text: Hankkeen suunnittelu aloitettiin vuonna 1988 ja ensilento tehtiin syyskuussa vuonna 1997.


title: Fler

text: Fler, oikealta nimeltään Patrick Losensky (s. 3. huhtikuuta 1982), on saksalainen rap-laulaja.


title: Naponrastas

text: Naponrastas ("Turdus hauxwelli") on rastaiden heimoon kuuluva varpuslintu.


title: Naponrastas

text: Naponrastasta tavataan Boliviassa, Brasiliassa, Ecuadorissa, Kolumbiassa, Perussa ja Venezuelassa. Lajin kannan kokoa ei tiedetä, mutta sitä on kuvattu melko yleiseksi ja se on luokiteltu elinvoimaiseksi.


title: Baseballin Euroopan-mestaruuskilpailujen B-sarja 1998

text: 1998 Baseballin Euroopan mestaruuskilpailujen B-sarja pelattiin Itävallassa. Turnaukseen osallistui viisitoista joukkuetta ja kahdelle parhaalle oli tarjolla paikka A-sarjan turnaukseen 1999. Voittajaksi selvisi Kroatia ja toisen A-sarjapaikan lunasti Slovenia.


title: Flora Purim

text: Flora Purim (s. 6. maaliskuuta 1942 Rio de Janeiro) on brasilialainen jazzlaulaja, joka tunnetaan työstään Chick Corean ja muiden fuusiojazz-artistien kanssa. Hän nousi kuuluisuuteen lauluosuuksillaan Corean vuoden 1972 albumilla "Return to Forever" ja on levyttänyt lisäksi muun muassa Stanley Clarken, Dizzy Gillespien, Gil Evansin, Stan Getzin, Grateful Dead -yhtyeen Mickey Hartin, Carlos Santanan, Jaco Pastoriuksen sekä aviomiehensä Airto Moreiran kanssa.


title: Flora Purim

text: Purimin vanhemmat olivat klassisia muusikoita. Hänen romanialaissukuinen isänsä soitti viulua ja Brasiliassa syntynyt äitinsä pianoa. Flora Purim muistelee päässeensä jazzin makuun, kun äiti soitti sitä kotona isän poissa ollessa. Äidin suosikkeihin kuuluivat laulajat Dinah Washington, Billie Holiday ja Frank Sinatra sekä pianistit Bill Evans, Oscar Peterson ja Erroll Garner.


title: Flora Purim

text: Esikoisalbumillaan "Flora e M.P.M." Flora Purim lauloi Carlos Lyran ja Roberto Menescalin bossa nova 1960-luvun edetessä Purim pääsi laulusolistiksi Quarteto Novo -yhtyeeseen, jota johtivat Hermeto Pascoal ja Purimin tuleva aviomies Airto Moreira.


title: Flora Purim

text: Vasta-avioituneet Moreira ja Purim pakenivat Brasilian sotilasjunttaa vuonna 1967 New Yorkiin, jossa he hakeutuivat syntymäisillään olevan sähköisen fuusiojazzin tekijöiden pariin. Pariskunta teki Euroopan-kiertueita Stan Getzin ja Gil Evansin kokoonpanoissa. Vuonna 1972 oli vuorossa molempien läpimurto Chick Corean yhtyeessä Return to Forever, joka julkaisi ensin samannimisen albumin ja vielä samana vuonna albumin "Light as a Feather", joista molemmista tuli suuria menestyksiä sekä taiteellisesti että kaupallisesti. Vuonna 1973 Purim julkaisi ensimmäisen sooloalbuminsa "Butterfly Dreams" ja hänet äänestettiin Down Beat -lehdessä viiden parhaan jazzlaulajan joukkoon. Esikoisalbumia seurasi joukko muita sooloprojekteja Milestone-levymerkille. Purim ja Moreira tekivät yhteistyötä myös uruguaylaisen Opa-yhtyeen kanssa vieraillen toistensa levyillä.


title: Flora Purim

text: 1980-luvulla Purim teki kiertueita Dizzy Gillespien United Nation Orchestran kanssa, joka palkittiin Grammylla albumistaan "Dizzy Gillespie and the United Nation Orchestra – Live at the Royal Festival Hall, London" vuonna 1990. Grammyn voitti myös entisen Grateful Dead -rumpalin Mickey Hartin albumi, jolla Purim lauloi. 1990-luvun lopulla Purim julkaisi uuden sooloalbumin ja teki maailmankiertueen, joka alkoi kuukauden mittaisella kiinnityksellä Lontoon Ronnie Scott’s Jazz Clubilla. Mukana olleisiin muusikkoihin kuuluivat Billy Cobham, Freddie Ravel, George Duke, David Zeiher, Walfredo Reyes ja Alphonso Johnson.


title: Flora Purim

text: Toinen Purimin 1990-luvun kokoonpano oli Fourth World, jossa hänen ja Airto Moreiran ohella soittivat Gary Meek, Gary Brown, Jose Neto ja Jovino Santos Neto. Se julkaisi albumit "Fourth World", "Encounters With the Fourth World", "Last Journey" ja "Return Journey".


title: Flora Purim

text: 2000-luvun alussa Flora Purim julkaisi albumit "Perpetual Emotion" (2001) ja "Flora sings Milton Nascimento" (2000). Vuonna 2005 hän palasi yhteistyöhön Chick Corean kanssa.


title: Flora Purim

text: Myös Purimin tytär Diana Moreira on laulaja.


title: Flora Purim

text: Syyskuussa 2002 Brasilian presidentti Fernando Henrique Cardoso myönsi Airto Moreiralle and Flora Purimille Brasilian korkeimpiin kuuluvan kunnianosoituksen, Rio Brancon ritarikunnan jäsenyyden.


title: Kaljusilmärastas

text: Kaljusilmärastas ("Turdus nudigenis") on rastaiden heimoon kuuluva varpuslintu.


title: Kaljusilmärastas

text: Kaljusilmärastasta tavataan Etelä-Amerikan pohjoisosissa. Lajin kannan kokoa ei tiedetä, mutta sen uskotaan olevan yleinen ja se on luokiteltu elinvoimaiseksi.


title: Dala dala

text: Dala dala on Tansaniassa matkustajia ja tavaraa edullisesti kuljettava kulkuneuvo. Se on rakennettu siten, että kuorma-auton lavalle on rakennettu matkustajille penkit ja katolle telineet tavaroiden kuljettamiseen. Dala dalat ovat usein aivan täyteen lastattuja.


title: Hafid

text: Hafid voi tarkoittaa seuraavia:


title: Soop

text: Soop on seuraavien henkilöiden sukunimi:


title: Boris Hristov

text: Boris Hristov (myös Boris Christoff, 1914–1993) oli bulgarialaissyntyinen, Italiassa uraa tehnyt oopperalaulaja.


title: Boris Hristov

text: Hristov syntyi Bulgarian Plovdivissa ja opiskeli ensin lakia. Kuningas Boris kuuli hänen laulavan, rohkaisi häntä laulajan uralle ja järjesti opiskelupaikan Italiasta Riccardo Stracciarin oppilaana. Toisen maailmansodan aikana Hristov asui Itävallassa mutta palasi sodan jälkeen Italiaan ja sai siellä myöhemmin kansalaisuuden. Vuonna 1946 hän antoi ensikonserttinsa ja debytoi oopperassa. Vuonna 1949 hän esitti Boris Godunovin nimiroolin Lontoon Coven Gardenissa. Tästä tuli - Don Carlosin Filip I:n ohella, Hristovin tärkein rooli, jota hän kehitti 30 vuoden ajan.


title: Beverly Sills

text: Beverly Sills (oik. Belle Miriam Silverman, 25. toukokuuta 1929 New York, Yhdysvallat – 2. heinäkuuta 2007 New York) oli yhdysvaltalainen sopraanolaulaja. Hän esiintyi radiossa neljävuotiaana ja elokuvassa seitsemänvuotiaana. 16-vuotiaana hän lähti kiertueelle Gilbert and Sullivan -seurueen kanssa.


title: Beverly Sills

text: Sills aloitti oopperauransa Frasquitan roolissa Carmenissa Philadelphiassa vuonna 1947. Hän esiintyi eri oopperoissa Pohjois-Amerikassa ennen kuin asettui kahdeksi vuosikymmeneksi New Yorkin kaupunginoopperaan. Sills vetäytyi eläkkeelle 50-vuotiaana ja työskenteli johtajana New Yorkin kaupunginoopperassa ja oli vuodesta 1991 Metropolitan-oopperan johtokunnan jäsen.


title: Beverly Sills

text: Sills kuoli syöpään 78-vuotiaana vuonna 2007.


title: Red (yhtye)

text: Red (tyyliteltynä RED tai R3D) on vuonna 2004 perustettu yhdysvaltalainen kristillistä rockia soittava yhtye. Yhtyeen kuuluvat laulaja Michael Barnes, kitaristi Anthony Armstrong, basisti Randy Armstrong ja rumpali Joe Rickard. Yhtye on julkaissut viisi albumia.


title: Erik Soop

text: Erik Soop (1592–1632) oli ruotsalainen eversti, joka oli Länsi-Götanmaan ratsuväen eversti. Hän osallistui Kustaa II Aadolfin sotiin Puolassa ja Saksassa 30-vuotisessa sodassa, ja oli omalta osaltaan saavuttamassa voittoa puolalaisista Dirschaussa vuonna 1627.


title: Erik Soop

text: Hänen isänsä oli käskynhaltija Hans Åkesson Soop, veljensä Mathias Soop ja toisen veljen poika Erik Åkesson Soop.


title: Stateeri

text: Stateeri (kreikaksi στατήρ, kirjaimellisesti ’paino’) oli rahayksikkö antiikin Kreikassa ja sen alueilla. Termiä käytetään myös samanlaisista kolikoista, jotka jäljittelivät Kreikan stateereja ja joita lyötiin muualla antiikin ajan Euroopassa.


title: Stateeri

text: Stateereja, kuten muitakin kreikkalaisia hopearahoja, ensin harkkoja ja myöhemmin kolikoita, lyötiin vuosina 800 eaa. – 50 jaa. Robin Lane Foxin mukaan sen ottivat käyttöön ensimmäisinä euboialaiset, ja sen esikuvana oli foinikalaisten sekeli, joka oli suunnilleen samanpainoinen ja arvoltaan 50:sosa minasta.


title: Stateeri

text: Kolikkoa lyötiin alun perin Ateenassa, jossa se oli neljän drakman arvoinen, vaikka muualla se oli yleensä vain kahden drakhman arvoinen. Stateeria lyötiin myös Korintissa ja joissakin Välimeren saarilla kuten Aíginassa ja Kydonialla. Esimerkiksi yksi Kydonialla lyöty hopeakolikko oli stateeri, jossa oli minolaisen jumalattaren Britomartisin kuva.


title: Stateeri

text: On olemassa myös kultastateeri, mutta sitä lyötiin vain paikallisesti, ja se oli pääasiassa vain kirjanpidollinen yksikkö, jonka arvo eri aikoina ja eri paikoissa vaihteli 20 ja 28 drakhman välillä. Ateenalainen kultastateeri oli 20 drakman arvoinen, koska yksi kultastateeri painoi yleensä noin 8,5 grammaa, kaksi kertaa niin paljon kuin drakhma, kun taas osittain kullattu, hopeaa ja variansseja sisältävä raha oli arvoltaan kymmenesosa siitä. Kultastateerien käyttö maksuvälineenä näyttää olevan enimmäkseen makedonialaista alkuperää. Parhaiten tunnettu kultastateerityyppt on 28 drakman "Kyzikenos" Kyzikosista.


title: Stateeri

text: Kelttiläiset heimot toivat stateereja Länsi-Eurooppaan käytettyään niitä ollessaan palkkasotureina Pohjois-Kreikassa. Kulta- ja hopeastateereja lyötiin Galliassa ja gallialaiset päälliköt jäljittelivät niitä sen jälkeen, kun Makedonian kuningas Filippos II:n palkkasoturit palasivat länteen palveltuaan ensin hänen, myöhemmin Aleksanteri Suuren ja hänen seuraajiensa armeijoissa. Aleksanterin valloitukset laajensivat Kreikan kulttuuripiiriä itään, mikä johti stateerien käyttöönottoon Aasiassa. Kultastateereja on myös löydetty muinaisen Gandharan alueelta, jota Kanishka I hallitsi.


title: Turvaohjaus

text:
,
Turvaohjaus on useimmiten muistiohjelmoitava ohjaus erityisillä tulo-, käsittely- ja lähtöelementeillä, joka turvallisuuskriittisissä järjestelmissä varmistaa riittävän turvallisuuden ja käytettävyyden.


title: Turvaohjaus

text: Ohjelmoitavat turvaohjaukset saivat alkunsa 1990-luvulla PSS-turvaohjauksella (Pilz GmbH & Co KG:n rekisteröity tavaramerkki) (joka tuolloin suunniteltiin puristinohjaukseksi), kun työsuojeluviranomainen hyväksyi ne. Sitä ennen ohjaustehtävät hoidettiin sähkömekaanisilla releillä. Näiden relekytkentöjen tavoin modernit turvaohjaukset ovat monikanavaisia, mutta pienempiä, monipuolisempia ja joustavampia.


title: Turvaohjaus

text: Turvaohjaukset syntyivät tarpeesta kytkeä turvallisuus ohjelmallisesti samalla tavalla kuin muistiohjelmoitavilla ohjauksilla (SPS). Aluksi järjestelmät olevat keskitettyjä. Myöhemmin seurasivat hajautetut järjestelmät turvaväyläjärjestelmillä. Ohjelmointi tapahtui aluksi samalla tavoin kuin SPS-ohjauksissa, käskykanta vain rajoitettiin muutamiin kieliin kuten IL (Instruction List) tai LD (Ladder Logic/Kontaktplan). Nämä toimenpiteet parantavat turvallisuutta rajoittamalla ohjelmointimahdollisuuksia ohjelmointivirheiden minimoimiseksi. Ensimmäisten järjestelmien painopisteenä oli turvallisuustoimintojen käsittely. Vaikka alusta lähtien turvaohjauksen ohjelmointi vakioautomaatiota varten oli mahdollista, sitä käytettiin vain rajallisesti. Nykyisin käytetään laajalti turvaohjauksia, jotka on joustavampi ohjelmoida käyttämällä moduulikirjaston sertifioituja toimintomoduuleja.


title: Turvaohjaus

text: Turvaohjaukset poikkeavat toiminnaltaan vain vähäisessä määrin vakioautomaation ohjauksista. Periaatteessa turvaohjaus koostuu kahdesta muistiohjelmoitavasta ohjauksesta, jotka ajavat rinnakkain samaa käyttöohjelmaa, hyödyntävät samaa tulojen ja lähtöjen prosessikuvaa ja vertailevat jatkuvasti toisiaan. Ristivertailut, tulo-/lähtötasojen testit, saman kelvollisen tuloksen ilmoitus jne. ovat monitasoisia ja monimutkaisia tapahtumia, jotka tällaiset järjestelmät suorittavat sisäisesti. Erikoistoimintoja, kuten esim. merkkipulssien käyttö oikosulkujen tunnistukseen, lukuun ottamatta modernit järjestelmät toimivat kuin muistiohjelmoitavat ohjaukset. Ohjaustoiminnot tallennetaan ohjelmaksi. Ohjaukset ohjelmoidaan niihin kuuluvalla ohjelmalla.


title: Turvaohjaus

text: Turvaohjausjärjestelmän rakenne:Ohjauksia käytetään yksittäiskoneiden automatisointiin mutta myös laajempien laitteistojen automatisointiin. Esimerkki:


title: Hermeto Pascoal

text: Hermeto Pascoal (s. 22. kesäkuuta 1936 Lagoa da Canoa) on brasilialainen säveltäjä ja multi-instrumentalisti. Pascoal tunnetaan monipuolisena hahmona Brasilian musiikkielämässä, jonka piirissä hän on toiminut muun muassa säveltäjänä, sovittajana, tuottajana ja monien instrumenttien soittajana sekä omien että muiden artistien levyillä.


title: Hermeto Pascoal

text: Pascoal on lähtöisin Brasilian koilliskolkasta, syrjäiseltä seudulta josta hänen syntyessään puuttui vielä sähkö. Hän oppi harmonikansoittoa isältään ja harjoitteli tuntikausia sisätiloissa, koska ei albiinona voinut osallistua perheen mukana peltotöihin.


title: Hermeto Pascoal

text: Vuodesta 1964 alkaen Pascoal alkoi esiintyä monien artistien levyillä. Näihin lukeutuvat Edu Lobo, Elis Regina ja Cesar Camargo Mariano. Vuonna 1966 hän soitti Sambrasa Triossa Airto Moreiran ja Humberto Clayberin kanssa. Yhtye julkaisi vain yhden albumin, "Em Som Maior". Seuraavaksi oli vuorossa Trio Novo, joka laajeni sitten Quarteto Novoksi ja julkaisi 1967 albumin, josta sekä Moreiran että Pascoalin uran voi sanoa käynnistyneen. Pascoal liittyi sen jälkeen kokoonpanoon nimeltä Octopus.


title: Hermeto Pascoal

text: Pascoal sai kansainvälistä huomiota vierailemalla Miles Davisin vuoden 1971 albumilla "Live-Evil", jossa hän soitti kolmella säveltämällään kappaleella. 1970-luvun loppupuolelta lähtien Pascoal on keskittynyt omiin yhtyeisiinsä, joiden mukana on kiertänyt maailman jazz-festivaaleilla, muun muassa Montreux’ssä 1979 ja Pori Jazzissa 1984.


title: Hermeto Pascoal

text: ”Taikuriksi” kutsuttu Pascoal käyttää instrumentteinaan usein erilaisia esineitä kuten teekannuja ja leluja, sen lisäksi että soittaa erilaisia kosketinsoittimia, näppäinharmonikkaa, melodicaa, saksofoneja, kitaroita, huiluja ja erilaisia kansansoittimia. Teoksessa "Música da Lagoa" muusikot kurlaavat ja soittavat huiluja seisten kaulaansa myöten vedessä.


title: Hermeto Pascoal

text: Pascoal asuu nykyisin vaimonsa Aline Morenan kanssa tämän kotikaupungissa Curitibassa, Paranán osavaltiossa.


title: Major Antônio Couto Pereira

text: Major Antônio Couto Pereira (eli Couto Pereira) on jalkapallostadion Curitibassa, Brasiliassa. Stadion on Coritiba Foot Ball Club kotistadion.


title: Lotta Näkyvä

text: Lotta Henriikka Näkyvä (o.s. Hintsa, s. 29. kesäkuuta 1988 Nurmo) on 5. toukokuuta 2013 valittu 53. Miss Suomi.


title: Lotta Näkyvä

text:
Näkyvä opiskelee kauppatieteitä ja on toiminut vapaaehtoistyössä Etiopiassa.
Näkyvä on naimisissa jääkiekkoilija Kristian Näkyvän kanssa. He avioituivat 18. kesäkuuta 2016 Vanajanlinnassa Hämeenlinnassa. Lotta Näkyvän isä oli urheilulääkäri Aki Hintsa.


title: Lotta Näkyvä

text: Näkyvä harrastaa vuorikiipeilyä ja on kiivennyt muun muassa Alppien korkeimman vuoren Mont Blancin (4811 metriä) ja Italian korkeimman vuoren Gran Paradison (4061 metriä) huipuille.


title: Frederica von Stade

text: Frederica von Stade (s. 1945) on yhdysvaltalainen mezzosopraano. Hän aloitti uransa vuonna 1970 Metropolitan-oopperassa. Hänellä on taipuisa bel canto -tyyli ja hänet on kutsuttu esiintymään monien nimekkäiden kapellimestarien kanssa.


title: Frederica von Stade

text: Von Stade on saanut kaksi grammy-palkintoa: vuonna 1983 parhaasta oopperalevytyksestä ja 2003 parhaasta klassisesta nykymusiikkilevystä.


title: Frederica von Stade

text: Vuonna 2010 von Stade järjesti jäähyväiskonserttinsa New Yorkissa, myi talonsa ja keskittyi olemaan isoäiti.


title: Erik Åkesson Soop

text: Erik Åkesson Soop (1613–1674) oli kamariherra ja Pohjanmaan (Oulun) maaherra 1644–1648. Hänen setänsä oli eversti Erik Soop.


title: Danny DeKeyser

text: Danny DeKeyser (s. 7. maaliskuuta 1990 Macomb, Michigan) on yhdysvaltalainen jääkiekkoilija, pelipaikaltaan puolustaja. Hän edustaa NHL-seura Detroit Red Wingsiä.


title: Danny DeKeyser

text: DeKeyser pelasi ennen ammattilaisuraansa muun muassa Trail Smoke Eatersissä juniorisarja BCHL:ssä (2008–2009), Sioux City Musketeersissa juniorisarja USHL:ssä (2009–2010) ja Western Michigan Broncosissa yliopistosarja CCHA:ssa (2010–2013). Hän oli voittamassa vuonna 2012 CCHA:n mestaruutta ja valittiin kahdesti peräkkäin, 2012 ja 2013, CCHA:n parhaaksi puolustavaksi puolustajaksi.


title: Danny DeKeyser

text: DeKeyser teki 29. maaliskuuta 2013 vapaana pelaajana kaksivuotisen sopimuksen NHL-seura Detroit Red Wingsin kanssa. Hän teki NHL-debyyttinsä viikkoa myöhemmin, 5. huhtikuuta vierasottelussa Colorado Avalanchea vastaan, ja pelasi kauden 2012–2013 lopulla 11 runkosarja- ja kaksi pudotuspeliottelua. Kausi päättyi hänen osaltaan loukkaantumiseen, peukalon murtumiseen 2. toukokuuta ottelussa Anaheim Ducksia vastaan.


title: Mathias Soop

text: Mathias Soop (1585–1653) oli valtaneuvos ja vuodesta 1651 Limingan vapaaherra. Hän sai osan Liminkaa läänityksekseen. Hänen veljensä oli eversti Erik Soop ja toisen veljen poika Pohjanmaan maaherra Erik Åkesson Soop.


title: Mathias Soop

text: Hän oli vuodesta 1634 Inkerinmaan laamanni ja Käkisalmen läänin kihlakunnantuomari.


title: Mathias Soop

text: Hänellä oli kaksi poikaa avioliitosta drotsi Nils Gyllenstiernan tyttären Annan kanssa, Carl Soop (1621–1655) ja Gustaf Soop (1624–1679).


title: Ungrateful

text: Ungrateful on Escape the Fate -yhtyeen neljäs studioalbumi, joka julkaistiin 14. toukokuuta 2013. Albumin tuottajana toimii John Feldmann ja levy-yhtiönä Eleven Seven. "Ungrateful" on ensimmäinen julkaisu ilman Max Greenia ja ensimmäinen TJ Bellin kanssa. Escape The Fate kuvailee albumin olevan sekoitus kahta edellistä albumia, mutta hieman enemmän "This War Is Ours" -tyylistä. Albumin tuotti John Feldmann, joka tuotti myös "This War Is Oursin".


title: Baseballin Euroopan-mestaruuskilpailujen B-sarja 2000

text: Vuonna 2000 Baseballin Euroopan mestaruuskilpailujen B-sarja pelattiin kahtena erillisenä turnauksena Slovakiassa ja Kroatiassa.


text:
Trnava ja Bratislava, SlovakiaKarlovac, Kroatia 31. heinäkuuta - 4. elokuuta
turnauksen paras lyöjä: Jukka-Pekka Kurvinen.


text: A- sarjaan nousivat Ukraina ja Kroatia.


title: Dying Is Your Latest Fashion

text: Dying Is Your Latest Fashion on Escape the Fate -yhtyeen esikoisalbumi, joka julkaistiin 26. syyskuuta 2006. Albumin tuottajana toimivat Ryan Baker ja Michael Baskette sekä levy-yhtiönä Epitaph Records. Albumin nimi on peräisin ”Situations”-kappaleen sanoituksista.


title: Pardes (elokuva)

text: Pardes (suomeksi ”Vieras maa”) on Subhash Ghain ohjaama intialainen hindinkielinen draamaelokuva, joka sai ensi-iltansa 8. elokuuta 1997. Pääosia näyttelevät Shahrukh Khan, Amrish Puri, Alok Nath sekä uudet tulokkaat Mahima Chaudhry ja Apurva Agnihotri. Elokuva ja sen musiikki saavuttivat suuren suosion sekä yleisön että kriitikoiden keskuudessa.


title: Pardes (elokuva)

text: Ganga (Mahima Chaudhry) on intialainen tyttö, joka on kasvanut konservatiivisen perheensä kanssa kylässä. Kishorilal (Amrish Puri) on varakas ja menestynyt intialais-yhdysvaltalainen liikemies, joka asuu Los Angelesissa, mutta on hyvin kiintynyt kotimaahansa Intiaan sekä sen arvoihin ja kulttuuriin. Vierailullaan Intiassa hän tapaa vanhan ystävänsä Suraj Devin (Alok Nath) ja asuu tämän luona. Vierailunsa aikana hän tutustuu Suraj Devin perheeseen ja tykästyy erityisesti vanhimpaan tyttäreen Gangaan, joka on kuin intialaisen kulttuurin ilmentymä. Kishorilal toivoo löytävänsä intialaisen tytön länsimaalaistuneelle pojalleen Rajiville (Apurva Agnihotri) ja uskoo Gangan olevan se oikea. Hän ehdottaa Gangan ja Rajivin avioliittoa ja Devin perhe suostuu. Kishorilal tietää Rajivin suostuttelun olevan vaikeaa, koska tämä ei ole ikinä edes käynyt Intiassa.


title: Pardes (elokuva)

text: Kishorilalilla on suunnitelma. Hän lähettää ottopoikansa Arjunin (Shahrukh Khan) suostuttelemaan Rajivin Intiaan tapaamaan Gangaa. Arjun saapuu Devin taloon ja järjestelee asioita Rajiville sopivaksi. Rajiv saapuu paikalle, eikä ole innoissaan avioliittosuunnitelmasta. Arjun yrittää monen päivän ajan saada Gangan ja Rajivin pitämään toisistaan, ja samalla ystävystyy Gangan kanssa. Lopulta Rajiv ja Ganga suostuvat avioliittoon.


title: Pardes (elokuva)

text: Kihlaus solmitaan Intiassa ja häät järjestetään Yhdysvalloissa. Ganga lähtee innoissaan Yhdysvaltoihin uuden perheensä kanssa. Uudessa ympäristössä hänen ainoa ystävänsä on Arjun, jonka kanssa hänellä muodustuu erityinen side. Ajan kuluessa Ganga huomaa, että Rajiv ei ole sellainen kuin Arjun antoi ymmärtää. Ganga kohtaa monta kulttuurishokkia yllättäessään Rajivin tupakoimasta, juomasta alkoholia ja juhlimasta; myöhemmin selviää myös, että Rajivilla on ollut useita seksisuhteita ja hän tapailee edelleen entistä tyttöystäväänsä. Ganga kysyy Arjunilta, miksi tämä valehteli hänelle, ja Arjun ymmärtää olevansa itse rakastunut Gangaan.


title: Pardes (elokuva)

text: Rajivin perhe huomaa Gangan ja Arjunin läheisen suhteen ja varoittaa Kishorilalia, joka käskee Arjunin lähteä kaupungista. Ganga lähtee Rajivin kanssa matkalle Las Vegasiin. Hän kaipaa Arjunia, mutta yrittää tulla toimeen Rajivin kanssa. Eräänä iltana humalainen Rajiv yrittää raiskata Gangan, joka onnistuu pakenemaan. Arjun saa tietää Gangan katoamisesta ja lähtee etsimään tätä. Arjun löytää Gangan juna-asemalta itkemästä vaatteet revittyinä. Kun Ganga kertoo tapahtuneesta, Arjun lupaa suojella häntä ja auttaa hänet takaisin perheensä luo Intiaan.


title: Pardes (elokuva)

text: Suraj Dev saa väärää tietoa siitä, miksi Arjun toi Gangan takaisin Intiaan. Dev luulee, että Arjun karkasi hänen tyttärensä kanssa, ja yrittää tappaa Arjunin. Hän on menettänyt luottamuksensa Gangaan ja lukitsee tämän vajaan. Samaan aikaan Kishorilal on saapunut Intiaan Rajivin kanssa, joka on valmis tappamaan Arjunin.


title: Pardes (elokuva)

text:
Arjunin ja Rajivin pitkän ja verisen tappelun jälkeen Ganga saa kerrottua perheelleen ja Kishorilalille, mitä Rajiv yritti tehdä hänelle. Järkyttyneinä molemmat perheet ymmärtävät virheensä. Vihainen Kishorilal kieltää Rajivin ja hyväksyy Arjunin pojakseen. Perheet saattavat Gangan ja Arjunin yhteen, ja he menevät lopulta naimisiin.
Elokuvan musiikin sävelsi Nadeem-Shravan ja sanoitukset teki Anand Bakshi.Box Office India julisti "Pardesin" ”superhitiksi”.


title: House of Gold & Bones – Part 1

text: House of Gold & Bones - Part 1 yhdysvaltalaisen Stone Sourin neljäs studioalbumi ja se on tupla-konseptialbumin ensimmäinen osa. Albumi julkaistiin 22. lokakuuta 2012 Euroopassa ja 23. lokakuuta 2012 Yhdysvalloissa. Se nauhoitettiin samanaikaisesti levyn jatko-osan: "House of Gold & Bones – Part 2" kanssa, joka julkaistiin 9. huhtikuuta 2013. Se on ensimmäinen Stone Sourin albumi ilman basistia Shawn Economaki, joka lähti yhtyeestä vuonna 2012.


title: House of Gold & Bones – Part 1

text: Stone Sour alkoi työstämään albumia 19. maaliskuuta 2012 ja Corey Taylor totesi albumista tulevan tupla-albumi tai konseptialbumi. Myöhemmin yhtye ilmoitti, että albumista tulisi konseptialbumi, joka julkaistaisiin kahdessa osassa. Taylor kuvaili albumin soundia: "Pink Floydin "The Wall" tapaa Alice in Chainsin "Dirtin"". Myös paljastettiin, että Shawn Economaki ei ole enää yhtyeessä ja hänet korvaa studiossa Rachel Bolan Skid Row -yhtyeestä.


title: Hiihdon Suomen-mestaruuskilpailut 1917

text: Hiihdon Suomen-mestaruuskilpailut pidettiin vuonna 1917 Kuopiossa ja Turussa.


title: Hiihdon Suomen-mestaruuskilpailut 1917

text: Kilpailu käytiin Kuopiossa. Collin voitti Vuorisen seitsemällä sekunnilla ja Niska voitti Halttusen puolella sekunnilla, kun tämä erehtyi pysähtymään ennen maaliviivaa.


title: Hiihdon Suomen-mestaruuskilpailut 1917

text: Kilpailu käytiin Turussa.


title: Hiihdon Suomen-mestaruuskilpailut 1917

text: Kilpailu käytiin Kuopiossa.